Inmobiliaria Urtzi Goiogana – Inmobiliaria en Irún – Tu inmobiliaria en Irun. Compra, vende o alquila una vivienda en Irun. Porque lo que de verdad importa cuando confías en una inmobiliaria son los beneficios que vas a obtener. ¿Hablamos?\nZure pasahitza galdu duzu?\nHasi saioa Facebookrekin\nHasi saioa Yahoorekin\nHasi saioa Googlerekin\nSartu zure erabiltzaile-izena edo helbide elektronikoa. Posta elektroniko bidez pasahitz berria sortzeko esteka bat jasoko duzu.\nDei gaitzazu: 661 875 785\nSaldu edo Alokatu nire etxea\nErosleak / Maizterrak\nHome Staging Zerbitzuak\nUrtzi Goiogana Bengoetxea\nZure higiezinen aholkularia naiz eta\nhemen nago zuri laguntzeko. Hitz egingo dugu?\nAlokairuan / Salgai\nSaldu edo alokatu zure etxebizitza lasai\nJABETZA BAT SALDU EDO ALOKATU NAHI DUT\nZure bizileku berrian bilakatuko den etxebizitza aurkitu ezazu\nNIRETZAKO ETXEBIZITZA BIKAINA AURKITU\nHerria guztiak Arantza Hondarribia Rentería Vera de Bidasoa\nZonaldeak Anaka Bentak Jaizubia-Urdanibia-Puiana Lapice Mendibil Pinar Sorgintxulo\nMotak Aparkalekua Bulegoa Eraikin Berria Eraikinak Etxebizitzak Familia anitzeko etxea Ganbara Lokal edo Nabeak Lot Lursailak Triplex-a Villa\nEgoerak Alokatu Bulegoak Eraikin berria Eraikinak Etxebizitzak Garajeak Lokal/Nabeak Lursailak Open House Prezio merketua Saldu Trastelekuak\nEtiketa guztiak Alokatuta Salduta\nPrezioen gama: Hemendik -->\nAire Egokitua Alarma Animaliak onartzen dira Aparkalekua Argitsua Ate automatikoa Ate blindatua Bainua Balkoia Barbakoa Berogailu elektrikoa Berogailua Despentsa Egoera onean Egurrezko estruktura Egurrezko zorua Eguzki energia Ekialdea Eraiki berria Erreformatzeko Etxetresna elektrikoak Garraio publikoetatik hurbil Gas berogailua Gas naturala Gas-oil berogailua Gres zorua Haurrentzako lekua Hegoaldea Hegoekialdea Hegoekialdea Horma armairuak Hormigoi estruktura Horniturik Igerilekua Igerilekua Igogailua Interneta Iparraldea Jantoki - egongela Jantzigela Jardina Kanpoaldera ematen du Leku komuna Mendebaldea Moketa zorua Parquet Solarium-a Sukalde ekipatua Terraza Trastelekua\nZure etxebizitza saltzea edo alokatzea pentsatu duzu, baina ez da prozesu erraz bat. Maizterrek ez ordaintzea, etxebizitza kondizio txarretan uztea edo tramiteak zuzen ez egiteak kezkatzen zaitu. Horrez gain, denbora galtzen ari zarela dirudi, zeren eta interesatuak ez dauden pertsonek bisitatzen dute soilik zure pisua.\nHorrexegatik, elkartu gaitezen proposatzen dizut. Zure beharrak eta nahiak entzungo ditut. Zure etxebizitza bisitatuko dut eta Home Staging teknikak aplikatuko ditugu, etxebizitzaren balioa igotzeko eta erakargarriagoa egiteko.\nHori gutxi izango balitz, bezeroak aztertuko ditut era zorrotz batean, zure etxebizitza benetan interesaturik dauden pertsonak soilik bisitatu dezaten. Eta noski, ezer sinatu aurretik, pertsona fidagarriak diren eta kaudimen gaitasuna duten, begiratuko dut.\nZure etxebizitza era azkar eta fidagarri batean alokatu edo saldu nahi baduzu, jarri zaitez nirekin kontaktuan.\nNire etxebizitza saldu edo alokatu nahi dut\nEsperientzia dutenengan jarri zure konfidantza\nZure etxebizitzaren bilaketa, esperientzia politean bihurtu ezazu\nEtxebizitzaz aldatzea pentsatu duzu eta hasi aurretik dagoeneko urduritu egin zara. Ez da erabaki erraz bat, zeren eta bilatzen ari zarena zure etxe berria da, seguru sentitzeko eta esperientzia berriak bizitzeko lekua.\nHorrek dudak sortarazten dizkizu...\nNola jakin dezaket salerosketa prozesua ondo egiten nagoen?\nEspero nuena ez bada?\nErabaki hartzea atzeratzen duten galderak dira eta ez dute uzten, etxebizitza erostearen prozesuaz disfrutatzen. Nahiz eta ez sinetsi, esperientzia polita behar luke izan.\nEtxebizitza bat bilatzeari buruz gehiago jakin\nSentsazio hori ondo ezagutzen dut. Nik ere bizi izan dut hori. Horregatik, lehenengo zuri entzungo dizut, zure beharrak eta gustuak ezagutzeko. Era honetan, zure etxebizitza bihurtu daitekeen etxeak bakarrik erakutsiko dizkizut. Inori ez zaio gustatzen, erosiko ez dituen pisuak bisitatzen denbora galtzea. Bosgarren solairuko pisua nahi baduzu, ez dizut lehenengo solairuko pisu bat erakutsiko.\nEskaintzen ditudan jabetzak, nik erosiko nituzkeenak dira. Honek, ditugun etxebizitzen zerrenda mugatzen du, etxe guztiek ez dituztelako kondizio minimoak betetzen. Baina, gutxienez badakit zure etxebizitza aurkitzen duzunean, zure bizilekua izango dela, non zoriontsu izango zaren oroitzapen berriak sortuz.\nNi Urtzi Goiogana naiz, higiezinen aholkularia eta nire helburua bilatzen ari zaren etxebizitza aurkitzea da.\nAzkenean, higiezinen enpresa batean konfiantza jartzen duzunean, garrantzitsuena lortuko duzun irabazia / segurtasuna da. Ez du inporta etxebizitza bat saldu nahi duzun, alokatu nahi duzun, erosi nahi duzun edo maizter izan nahi duzun, garrantzitsuena nik eskainiko dizudana da.\nNire etxea alokatu\nNire etxea alokairuan jarri\nMaizter bezala etxea hartu\nNire etxea saldu\nZergatik lagundu nahi dizudan\nEtxebizitza zoragarri bat aurkitu nahi dut\nNi Urtzi Goiogana\nnaiz, eta hemen nago zuri laguntzeko.\nNire bizitzan igaro dudan prozesu zailenetako bat, nire etxebizitza erosterakoan pasa nuena izan zen. Arratsalde asko igaro nituen pisuak bisitatzen, kasu gehienetan ikusi aurretik banekien ez zitzaidala pisua gustatuko. Ez zituzten nik bilatzen nituen ezaugarriak betetzen.\nBaina beti errepikatzen zizkidaten “zoragarria da”, “gustatuko zaitu” eta antzeko esaldiak. Eta nire ametsetako etxebizitza galtzeak dakarren beldurra, izan nuen askotan.\nNire esperientziari buruz gehiago jakin ezazu\nEta horrelaxe, arratsaldeak joan eta etorri, etxebizitza desberdinetan bisita hotzak burutzen, museo batean bueltaka ibiltzearen sentsazioa eduki nuen bisita askotan. Eta bisita bukatu ondoren, berriro ziurtasun eza: eta hau bada? Eta kentzen badidate? Minutu gutxitan erabaki bat hartzera kasik behartuta, urduritu egiten nintzen.\nEsperientzia hori eta gero, higiezinen mundura zuzentzea erabaki nuen. Zeren eta etxebizitza bat erosteko nire ilusioa, minutu batean xahutu zen. Polita izan beharko lukeen sentsazio hori, esperientzia txar batean bilakatu zen eta nire nahi bakarra prozesua bukatzea zen.\nZiur nago etxebizitza bat erostea edo alokatzea, esperientzia zoriontsu eta zoragarri bat izan behar duela. Eta hori da nire helburua: zure ezaugarriak betetzen dituzten etxebizitzak bisitatzen gozatzea eta erabaki bat hartzean guztiz ziur egotea.\nZuretzako etxebizitza perfektua bilatu nahi baduzu, dei nazazu.\nSaber más sobre la búsqueda de una vivienda\nAbantailarik handienak, denbora eta segurtasuna dira. Denbora aurreztuko duzu eta prozesua azkartuko dugu, zure denbora gustuko dituzun gauzetan igaro dezazun. Adibidez, etxe berria nola atonduko duzun pentsatzen edo zure etxea saltzen duzunean egingo duzun bidaia antolatzen.\nEta noski, prozesu osoa zuzen egiten ari garela sentituko duzu.\nHorrez gain, honako zerbitzuak dituzu eskuragai:\nErosi nahi dut edo maizterra izan. Zer eskaintzen didazu?\nSaldu nahi dut edo nire jabetza alokatu. Zer eskaintzen didazu?\nNire etxea saldu edo alokatu nahi dut. Zer eskaintzen didazu?\nJabetza nabarmenduen salmenta eta alokairua\nArtigako Haritza Kalea, 20305 Irún\nDeitu 661 875 785 telefonora\nHilabetero Bi astero Astero\nMaileguaren urteko kostua:\nHipotekak garestitu egingo dira?


Botabaren hirugarren edizioa martxan! — Gaztezulo\nBotabaren hirugarren edizioa martxan!\nBotabaren hirugarren edizioa martxan! Iban Garcia youtuberra, Jon Plazaola eta Aitziber Garmendia aktoreak izango dira abentura honetan bidelagun. https://www.gaztezulo.eus/albisteak/botabaren-hirugarren-edizioa-martxan https://www.gaztezulo.eus/albisteak/botabaren-hirugarren-edizioa-martxan/@@download/image/Botaba_LG-940x460.jpg\nIban Garcia youtuberra, Jon Plazaola eta Aitziber Garmendia aktoreak izango dira abentura honetan bidelagun.\nHemen da Botaba erronka, beste behin ere, sareak euskal esamoldeekin astintzeko asmoz. Hirugarren edizioa da aurtengoa eta indarberrituta dator, itzelezko sari eta kolaboratzaileekin.\nBesteak beste, Iban Garcia youtuberra, Jon Plazaola eta Aitziber Garmendia aktoreak izango dira abentura honetan bidelagun. Haiek izango dira Botabako enbaxadoreak, gazteen artean esamoldeen erronka Instagramen zabaltzeko ardura izango dutenak.\nSare sozialen bitartez euskal esamoldeen ezagutza eta erabilera sustatzeko helburua du lehiaketak. Hiztunon hizkuntza-ohituretan eragin nahi du, erregistro kolokialago batean jarduteko behar diren baliabideak eskainiz.\nAurreko edizioan parte-hartze handia izan zen: 130 partaidek 75 bideo aurkeztu zituzten eta webguneak 11.259 bisita baino gehiago izan zituen, hau da, aurrekoan baino 3.000 gehiago. Bisitari gehienak 18 eta 34 urte bitarteko gazteak izan ziren. Instagramen, astean 2.000 bisita izan ziren eta interakzioak, berriz, laukoiztu egin ziren, 70.000tik gora izan zituen Botaba kontuak. Horrez gain, hainbat ekarpen batu ziren Labayru Hiztegi Fraseologikorako, eta gazteak euskararen erabilera naturala eta jatorra oinarri dituen proiektuan inplikatzea lortu zen. Halere, oraingoan markak hautsi nahi ditu berriz eta hainbat nobedade eskainiko ditu horretarako.\nAurten, esaterako, lehiaketaren egitura bera izango da aldaketarik nabarmenena; izan ere, lehiaketa baino lehen, “beroketa-fasea” martxan jarriko da urrian, parte-hartzaileek, jolasean ondo pasatzeaz gain, lehiaketan nola parte hartu behar den ikas dezaten. Erronkak, asmakizunak, enbaxadoreen zuzenekoak, zozketak… izango ditugu tarte horretan.\nLehiaketa, berriz, azaroan izango da, hilaren 4tik 25era hain zuzen ere. Beti bezala, 16 urte gorakoek parte hartu ahal izango dute eta nahi beste bideo Instagrameko plataforman aurkeztu.\nEdizio honetako beste berrikuntzetako bat sariei dagokiena da. Aurten bi kategoria egongo dira eta sari bat eskainiko da bakoitzean: batetik, sari nagusia, lau lagunentzako Interraileko txartelak izango dira, hilabete osoz Europan barrena nahi adina bidaiatzeko; eta bestetik, esamolde originalenaren saria, lau lagunentzako abentura-esperientzia bat, Leaktibairen eskutik. Arestian esan bezala, baina, zozketak ere egingo dira: Bilbao BBK Live eta Donostia Festibalerako sarrerak Last Tourren eskutik, Mr. Euskaldunen produktu pertsonalizatuak…\nInstagramen egingo da lehiaketa, baina Twitter eta Youtube kontuetan ere egin daiteke beronen jarraipena. Gainera, www.botaba.eus webgunean ere Euskal Esamoldeen Erronkaren nondik norakoak eta informazio eguneratua kontsulta daitezke.


Salerosketak objektuenak baino ez dira –\nDenok dakigunez, prostituzioa gizarteko tabua da. Baina nola erreakzionatuko zenuke Espainia mailan biztanleriaren %39ak noizbait sexu harremanak izateagatik ordaindu duela esango bagenizu? Probabilitatea kontuan hartuta, ezagutzen duzun norbait ehuneko horren barruan dago, hau da, gutxienez behin bezero izan da. Pertsona hauek ez dakitena, edo jakin nahi ez dutena, bertara joaten diren “langile” asko bertan beren borondatearen aurka daudela da. Genero indarkeriari buruz hitz egiten edo entzuten dugunean, ez dugu inoiz prostituzioa aipatzen, baina gaur egun emakumeek jasaten duten indarkeria motarik gogorrenetarikoa da. Hau guztia pertsonen salerosketa ilegalarekin nolabait erlazionatuta dago, azkenean, pertsona mehatxatuak eta bortxatuak direlako. Esplotazio hauek ez dute ezer onik ekartzen, eta prostituzioaz gain, beste arazo batzuk ere sor ditzakete; adibidez, arazo psikologikoak.\nEmakume hauei, normalean, “lan” bat eskaintzen zaie eta ez dituzte baldintza errealak ezagutzen. Gainera gehienetan prostituzioan aritzen diren emakumeak baliabide gabekoak edo hirugarren mundukoak izaten dira. Hauek, dirua lortu nahi dute haien familiak laguntzeko, baina azkenean konturatzen dira “lan” hori ez dela benetan hasiera batean pentsatzen zutena. Benetako baldintzak ikustean, ezin dira atzera bueltatu, eta bertan geratu behar dira, inori gustatuko ez litzaizkiokeen gauzak egiten.\nAmai dezagun esanez ilegalizazioa ez litzatekela nahikoa izango, historia osoan bezala gertatuko litzatekeelako: emakumeak esplotatuko lituzkete, gizonek erabiltzeko eta gozatzeko. Emakumeok gainerako pertsonak dituzten eskubide berdinak ditugu, eta ezin gaituzte objektuak izango bagina bezala tratatu. Gure erantzuna da arautu egin behar dela, emakumeen borondatearen kontra prostituzioa ez egoteko eta pertsonen salerosketa ez egoteko. Hitz gutxitan, salerosketak objektuenak bakarrik izan beharko lirateke. Beraz, aizue! Ez al da honekin guztiarekin amaitzeko garaia?\nLaura Periañez, Sara Rojo eta Maider Virtus\nBizitza osorako buruhaustea\nZer duzu buruan “Salerosketak objektuenak baino ez dira”-ri buruz\nEsti G. 2021-11-09 14:06\nBenetan garaia da honekin guztiarekin amaitzeko!


ikasi • ZUZEU\nMintzanet Zer da Mintzanet? Euskara praktikatu nahi duzu baina ez daukazu norekin? Euskara ikasi zenuen, baina erdi ahaztuta daukazu? Euskaraz egiten duten mintzakideak topatu nahi dituzu? ...\nIkasten ez despistatzeko (sasi)gomendioak\nBuru-belarri etxera kalabazarik ez eramateko? Jo eta su sudurra liburutik altxa gabe? Asteburutan ere etxean? Eta, hala ere, gelditzen zaizkizun azterketetan zulora joango zarela uste duzu?...\nBegiak ixtean 2012ko oroitzapen ugari datozkit burura: Bartzelona, Madril, Kanariak, Bordele, Paris. Etxetik kanpo bizitako une izugarriak. Baina egia da ikusitako paisaia eta bisitatutako monumentu ...\nAEK-k, euskaltegietako ikasturtea hastearekin batera, mintzapraktika programetarako kanpaina berria jarri du abian atera arbela kalera! lemapean. Horrenbestez, 10-11 ikasturtean mintzapraktika progr...\nEuskaraz bizi nahi dut aldarrikapenarekin jarraituz, euskara ikasteko deia egin du Kontseiluak\nIrtenbidea, hizkuntza-politikaren aldaketa alegia, ez da etorriko UPNren Gobernuak gure deia entzun duelako, giltza herritarrok dugu. Euskaraz bizi nahi dugula adieraziz eta ideia horrekin gau eta ...


Gurutzeta eta Arteagabeitiako eskolek astelehenean estreinatuko dituzte beren aterpeak. Deia, Noticias de Bizkaia\nGurutzeta eta Arteagabeitiako eskolek astelehenean estreinatuko dituzte beren aterpeak\nBukatu dira dagoeneko lanak, eta asteburuan erretiratuko dituzte egitura bietako hesiak\nDEIA - 2018(e)ko ekainaren 9a, larunbata - 17:49etan eguneratua\nGurutzeta eta Arteagabeitiako eskolek astelehenean estreinatuko dituzte beren aterpeak.\nBukatu dira dagoeneko Gurutzeta eta Arteagabeitiako eskoletako aterpeak egiteko lanak. Atzo berretsi zuen Hirigintza, Azpiegitura eta Udal Zerbitzu Arloak estalkia ordezteko lanak bukatuta daudela;asteburu honetan kenduko dituzte hesiak, eta datorren astelehenean izango dira erabiltzeko moduan.\nBARAKALDO. Ikastetxe bietako familiei agindutako konpromisoa bete du horrela Amaia del Camporen gobernu taldeak, urte luzez aritu baitira eskari bera egiten.\nIrailean hasi zituzten lanak, baina duela hilabete batzuk, estalkia egiterakoan, baldintza-orrietara jasotakoarena baina kalitate eskasagoko materiala zerabiltela konturatu ziren ikuskatzaileak. Enpresak hutsegitea onartu eta hitzartutako materiala jartzen aritu da azken hilotan.\nLanak bukatuta daudenez, astelehenean bertan gozatu ahal izango dute Gurutzeta eta Arteagabeitiako ikasleek egitura berria. "Barkamena eskatu nahi diegu familiei, hilotan jasan behar izan dituzten eragozpenengatik. Lanak bukatuta daude, eta orain, haietaz gozatzea tokatzen da: familiek aspaldian egina zuten eskaria gaur errealitate bihurtu da" esan du Hirigintza, Azpiegitura eta Udal Zerbitzu Arloko zinegotzi Jon Andoni Uriak.\n634.000 EURO INBERTITU DIRA ATERPEAK KONPONTZEN\n634.000 eurotik gora inbertitu ditu Udalak egiturak berregiten. Patio bakoitzean, 1.012 metro koadroko azalera estali da, eta oztoporik gabeko 42x23 metro koadroko espazio garbia geratu da. Kasu bietan, zeharkako zortzi arkupeen bidez altxatu da estaldura.\nAterpe berriek areto-futboleko pista - 40x20 metrokoa - izango dute eta 22x11 metroko mini basketeko bi pista jarriko dira zeharka. Saskiak estalduraren zutabeetan ainguratuko dira. Egiturek argiztapen propioa dute led motako 32 luminarien bidez, bai eta bandalismoaren aurkako babesa ere, kolperik jasotzen badute, apur ez daitezen. Bide batez, saneamendu sarea berritu dute.\nGurutzetako ikastetxe publikoaren obra 220.654,05 eurokoa izan da;Arteagabeitiakoa, berriz, 313.967,76 eurokoa.


Aroa Arrizubietak irabazi du Arabako Eskolartekoa - bertsoikasgela.eus\nLegution ospatu zen maiatzaren 11an Arabako finala, Bertsoa Bizi Gazte Egunarekin batera. Bideoklip lehiaketan 7 gazte taldek hartu zuten parte, eta ostean bertso-eskoletako 6 bertsolari lehiatu ziren bat-bateko finalean. Aitor Ugarte izan zen bigarren, eta Aroarekin batera sailkatu da EH-ko finalera.\nBertsoa Bizi Gazte bideoklip lehiaketa\nArabako gazteek taldeka (3-8 lagun) aurkeztu ahal izan dituzte euren ekoizpenak lehiaketara. Bakoitzak nahi zuen gaia hartuta, bertsoak musikatuz, abestiei letrak aldatuz edo RAP moldeetan osatu zitzaketen bideoklipak.\nIII. edizio honetan 7 klip jaso dira, eta guztiak proiektatu dira maiatzaren 11an Legution ospatu den Bertsoa Bizi Gazte egunean. Lau sari nagusi banatu dira: bideo klip onenaren saria, originalena, web guneko bozkatuena eta txalo metroaren saria.\nEskolarteko finalean bertso-eskoletako gazteak, bat-batean\nBideoklip emanaldiaren ostean, Arabako Eskolarteko finalari ekin zitzaion.\nOholtzan 6 bertsolari gazte: Danel Herrarte, Aitor Ugarte eta Martin Abarrategi (Aramaioko bertso-eskolatik), Aroa Arrizubieta eta Eli Zaldua (Gasteizko bertso-eskolatik), eta Beñat Cano (Lautadako bertso-eskolatik).\nAroa Arrizubieta gasteiztarrak eskuratu zuen lehen postua, eta Aitor Ugarte aramaioarra izan da bigarren. Biek abestuko dute, beraz, ekainaren 8an Saran ospatuko den EH-ko finalean.\nFesta arratsaldera arte luzatu zen Legution. Herri bazkariaren ostean dantzarako aukera jarri zuen Mulixka taldeak, eta oraindik mingaina bixi zuten bertso-eskoletako kideentzat mikrofono irekia zabaldu zen.\nSari nagusia, gazteen egonaldia\nBertsoa Bizi Gazte lehiaketako talde sarituek eta Arabako Eskolartekoan finalista izan diren bertsolariek, sari nagusiaz elkarrekin gozatu ahal izango dute: irailaren 6tik 8ra Eulaten (Nafarroan) egingo den egonaldia izango baita sari ederra. Gazteek, taldean, kirol abenturaz eta sormenaz goza dezaten, Urbasa natur parkean.\nEntzun ditzagun txapelduna eta txapeldunordea!\nAroa Arrizubieta - puntu erantzuna\nPuntua: Edertasuna nola duzu baloratzen?\nAitor Ugarte - bakarka\nGaia: Klasean izan duzuen eztabaida batek etorkizunean pentsatzen jarri zaitu.


Irekia Eusko Jaurlaritza - Gobierno Vasco :: Lehendakariak enplegua gizarte-politikarik onena dela defendatu du\nLehendakariak enplegua gizarte-politikarik…\n<iframe src="https://www.irekia.euskadi.eus/eu/embed/videos?video_path=2020%2F06%2F14%2Fnews_62105%2Fhtml5%2F2020_06_14_lhk_reunion_presidentes.mp4" width="320" height="210" allowfullscreen></iframe>\nLehendakariak enplegua gizarte-politikarik onena dela defendatu du Iturria: Irekia\n2020_06_14_lhk_ptes_autonomicos_03.jpg Iturria: Irekia\n2020_06_14_lhk_ptes_autonomicos.jpg Iturria: Irekia\n2020_06_14_lhk_ptes_autonomicos_02.jpg Iturria: Irekia\n2020_06_14_lhk_ptes_autonomicos_04.jpg Iturria: Irekia\n2020_06_14_lhk_ptes_autonomicos_05.jpg Iturria: Irekia\n2020_06_14_lhk_ptes_autonomicos_06.jpg Iturria: Irekia\nIñigo Urkullu Lehendakariak parte hartu du Pedro Sanchezek deitutako erkidegoetako presidenteen azken bileran\nEpe ertain eta luzerako enpleguaren eta suspertze ekonomikoaren "Guztiok Bat" estrategia iragarri du\nIñigo Urkullu Lehendakariak, lehenik eta behin, aste honetan Basurtuko Unibertsitate Ospitalean eta Arabako Unibertsitate Ospitalean identifikatutako agerraldiak aipatu ditu, eta une honetan kontrolatuta daudela adierazi du. Halaber, Lehendakariak azaldu du zaintza- eta kontrol-sistemak behar bezala funtzionatu duela, eta gertatutakoak "erne mantentzeko deia" direla. Ildo horretan, prebentzio neurriak mantentzeko deia egin du Lehendakariak. "Zenbat eta mugikortasun eta irekiera handiagoa, orduan eta prebentzio eta autobabesa handiagoa ".\nBestalde, Urkulluk EAEko ekonomiaren aurreikuspenak azaldu dizkie gainontzeko presidenteei, Barne Produktu Gordinaren % 8,7ko beherakada eta lanaldi osoko 68.000 lanpostu galtzea barne. Testuinguru horretan, Lehendakariak adierazi du gizarte-politiken bermea zaintzea (osasuna, hezkuntza eta gizarte-babesa) eta egoera ahulenean dauden pertsonei laguntzea direla Jaurlaritzaren lehentasunak: "Enplegua da gizarte-politikarik onena, eta galdutako enplegu guztia berreskuratzeko beharrezkoa da herri baten oinarri ekonomikoa suspertzea".\nSanchezen Gobernuak abian jarritako Berreraikuntzarako Batzordeari dagokionez, Lehendakariak gogorarazi nahi izan du industria, ikerketa eta zientzia, inbertsio produktiboaren aldeko apustua eta enpresa-sarearen nazioartekotzeari laguntzea direla berreraikuntzarako gakoak. "Euskadin prest gaude susperraldiaren oinarriak finkatuko dituen estrategia bat garatzeko", gaineratu du.\nAzkenik, lehendakariak "onena" opa die presidenteei, eta agur esan dio hurrengo bilerara arte, Sanchezek iragarri duenez, aurrez aurre egingo baita.\nintervencion_lhk_reunion_pr... behera kargatu (9 MB)\nTapia: “Eusko Jaurlaritzak laguntza sorta bat jarri du enpresen eskura eta beste batzuk martxan jartzeko prest dago gatazkaren garapenak hala eskatzen badu”


Inbaditzaileak - Flora eta fauna\nORAIN Gipuzkoa - Gipuzkoako Foru Aldundia - Diputación Foral de Gipuzkoa Flora eta fauna Menu nagusia ireki\nDepartamentuak espezie inbaditzaileak kontrolatu eta desagerrarazteko egiten du lan Gipuzkoan, faunari nahiz florari dagokienez. Honatx laneko ildo nagusiak:\nBehin espezie hori desagerrarazteko metodoak frogatuta, Urolako tartean, Azkoitia eta Azpeitia artean, eta Azpeititik behera, desagerrarazteko lanak abiatu dira. Ekintza horren bidez tarte zabal batean jardun nahi da eta lan jarraitu baten bitartez Urolako tarte horretan horren hedatua dagoen espezie hori desagerrarazi edo, gutxienez, erabat kontrolatzeko aukera egiaztatu nahi da, Gipuzkoako ibaietako beste zonalde batzuetara heda ez dadin.\nEkintza horretan bi Udalen lankidetzarekin lan egingo dugu, hori gauzatzeko aurrekontu bat dutenak, horretarako Eusko Jaurlaritzari laguntza eskatu diotelarik.\nEkintza Zerbitzuak zuzendu eta kontrolatuko du, era berean, desagerrarazteko lanekin jarraituko duena Urolan aurrez lan egin den tarteetan, eta udalak iristen ez diren tarteetan ere lan egingo du, igaraba desagerraraztea beharrezkoa baldin bada ondoren heda ez dadin.\nGipuzkoan bisoi europarra Kudeatzeko Plana onartu zenetik, Gipuzkoan bisoi amerikarrak duen presentziaren jarraipena eta kontrola egiteko lana burutzen zen, kontuan izanik espezie horren hedapena dela ziurrenera bisoi europarra kontserbatzeko arrisku handieneko faktorea. LIFE LUTREOLA proiektuarekin bisoi amerikarrak desagerrarazteko lanak indartu egin dira eta oso emaitza onak eskuratu dira hautemateko eta tranpak ipintzeko metodologia berria erabiltzeari esker: plataforma flotatzaileak; plataforma horiekin ehun bisoi amerikar inguru harrapatu dira azken lau urteetan.\nKoipuaren (Myocastor coipus) berri Gipuzkoan duela 30 urtetik hona dago gutxienez, eta Frantziako hurbileko populazioetatik etorriak dira. Populazio horiek XIX. mendearen amaieran haien larrua ustiatzeko ekarritako koipu-aleekin osatu da. Espezie honen sakabanatze eremu handiena duela hamarkada bat hauteman zen Gipuzkoan. Orduan berretsi ahal izan zen Bidasoa, Urumea, Oiartzun eta Jaizubia ibaietako tarte ugari okupatu zituela, eta baita Txingudiko Badia (Plaiaundi, Oxinbiribil) inguratzen duten kostaldeko hezeguneak ere.\nArratoi musketadunari (Ondatra zibethicus) dagokionez, Nafarroan, Bidasoako arroan, 80ko hamarkadaz geroztik dagoela uste da, baina 2003. urtera arte ez zen halakorik berretsi. Lehenengoak bezalaxe, Frantziako lurretatik iritsi da gure lurraldera, Europara XX. mendearen hastapenean Bohemian (Txekiar Errepublika) egindako sarketa baten ondorioz iritsi zelarik. Bidasoa, Urumea eta Jaizubia ibaietako arroetan haren presentzia ezaguna da.\nEspezie honetako populazioen kontrola arrantzaren bidez burutzen da. Modu horretan, egungo sakabanatze-eremuetatik harago hedatzea ekiditen da. Karramarro honen harrapaketa Leitzaran ibaira mugaturik dago, eta derrigorrezkoa da baimen bat eskuratzea Gipuzkoako Arrantza Federazioaren eskutik. Gaur egun, karramarro seinaledunaren harrapaketa arautzen duen Araudia argitaratzen da.\n2010etik, Asiako liztorra edo liztor beltza deitzen diogun espezie hau erlezaintzan dagoen izurririk handienetako bat da Kantaurialde osoan. Erlezainak izan ziren lehenak konturatu zirenak liztorra gure lurraldera heldua zela, eta beraiek izan ziren lehenengoetakoak haren ondorioak sufritzen, baina denboraren poderioz, gero eta kolektibo gehiagori etorri zaio kaltea. Alde desberdinetako arazoak ekarri ditu:\nsozioekonomikoak: erlezaintzan eta, oro har, nekazaritzan kalteak eragiten ditu eta administrazioak gastu larriak egin behar izaten ditu izurritea kontrolatzeko\nbiodibertsitatea: erleak eta tokiko beste intsektu batzuk harrapatzen ditu\nosasun publikokoak ziztadaren arriskua dakar.\nEspezie exotiko inbaditzaileen Espainiako Katalogoan sartuta dago, 630/2013 Errege Dekretua, abuztuaren 2koa eta Europar Batasunerako kezkagarriak diren Espezie Exotiko Inbaditzaileen zerrendan sartzekotan dago. Gipuzkoako Foru Aldundiak 2015 urtean protokolo bat jarri zuen mar txan haren aurka egiteko eta gaur egun ere martxan jarraitzen du.\nFauna eta Floraren Mehatxatutako Espezieen Euskal Katalogoa erregistro publikoa da, izaera administratiboa duena, Euskadiko Natura Kontserbatzeko 16/94 Legez sortua.\nBabeserako neurri espezifikoak eskatzen dituzten espezie, azpiespezie edo populazioz osaturik dago.\nKatalogoan fauna edo florari dagokion espezie, azpiespezie edo populazio bat sartzeko Mehatxu Kategoria baten barnean sailkatu behar da aurrez. Era berean, babeserako neurri batzuk behar dira eta hura zehazki Kudeatzeko Plan bat idatzi behar da.\nAGINDUA, 2013ko ekainaren 18koa (Azken zuzenketa).\nAbuztuak 2an, Real Decreto 630/2013, kanpoko landare inbaditzaileen Espainiako Katalogoa.


Zuatzuko kultur etxea itxita egongo da irailean irisgarritasun-lanak egin ahal izateko - Deia\nZuatzuko kultur etxea itxita egongo da irailean irisgarritasun-lanak egin ahal izateko\nUdalak 36.500 euro inbertitu ditu instalazioetarako sarbidea hobetzeko eta komun egokituak sortzeko\nZuatzuko Kultur Etxea.\nBILBO. Lanek 36.455, 53 euroko kostua dute, eta kultur etxerako sarbidean dauden oztopo arkitektonikoak kentzea, gaur egungo komunak eraistea eta berritzea dira, espazio zabalagoak, sarrera irisgarriak, konketak eta komunak jarrita eta laguntza-barrak emanez.\nObrak direla eta, kultur zentroa itxita egongo da gutxienez hilabete osoan. "Barkamena eskatzen diegu erabiltzaileei sor dakizkiekeen eragozpenengatik, baina kultur etxearen funtzionamendu egokirako beharrezko obra da, pertsona guztiek modu erosoan erabiltzeko aukera izango baitute", adierazi du Nerea Canterok, Barakaldoko Kultura, Hezkuntza, Gazteria, Prebentzio eta Droga Gaietako zinegotziak.\nJarduera hau hiriko irisgarritasuna hobetzeko gobernu-taldearen helburuaren barruan sartzen da, bai arrapala mekanikoen bidez, bai oztopo arkitektonikoak kenduz, bai udal-instalazioetan. Azken urteotan hainbat jarduera egin dira udal zentroetan, adibidez, Luis Choya Almaraz Ingurumen Interpretazio Historikoko Zentroan igogailu bat jartzea, edo Burtzeñako kultur etxean sarrera irisgarri bat sortzea.\nGainera, instalazioak itxita egongo direla aprobetxatuz, Zuatzuko kultur etxeko sukalde-gunearen funtzionalitatea bireratuko da, gasen erauzketa hobetuz eta beroa sortzen duten elementuak berrituz.


Kazetaritza, fruta eguna eta KiVa aztertu dituzte kazetari taldeko kideek | Laudio Ikastola\nKazetaritza, fruta eguna eta KiVa aztertu dituzte kazetari taldeko kideek\nLaudio Ikastolako kazetari taldeko partaideek elkarrizketak landu dituzte. "Galdetegi honekin jakin nahi genuen zer iritzi duten Laudio Ikastolako pertsona batzuek hainbat gairi buruz. Horretarako,parte hartu dute 3 ikasle, jantokiko langile batzuk, irakasle batzuk, idazkaritzako langile batzuk eta bi ama (Kazetarion amek)" azaldu digute.\nElkarrizketatan gai ugari aztertu dituzte: "Elkarrizketa hauekin ea zertan lan egiten duten jakin nahi genuen, ea zer dakiten kazetaritzari buruz, ea zer iruditzen zaien fruta eguna egitea eta Kiva ikastola izatea".\nEsperientzia oso positiboa izan da beraientzat eta elkarrizketatan parte hartu duten guztiei eskainitako laguntza eskertu nahi izan diete: "Elkarrizketak behatu ondoren, bakoitzaren lana desberdina dela konturatu gara, kazetaritzari buruz asko dakitela esan dezakegu, fruta eguna izatea ikastolan osasuntsua dela uste dugu eta kiva ikastola beharrezkoa dela gure Ikastolan arazorik ez egoteko. Mila esker guztioi!"\nElkarrizketak bideoz eta idatziz jaso dituzte gure kazetariek:\nIBABE ETA SAIOA\nEndika: Kaixo, gu kazetariak gara eta Ibabe eta Saioari galdetegi bat prestatu diegu.\nZer egiten duzu lanean?\nIbabe: Kaixo, Endika eta Iban. zer egiten dudan lanean… gauza asko egiten ditut. Lehenengoz, disfrutatu, asko gustatzen zaidalako nire lana. Bigarrenez, zuei irakatsi, gauzak erakutsi, baina zuengandik ere ikasten dut, egunero egunero pila bat ikasten dut. Beraz, oso ondo pasatu, lan pilo bat egin eta asko disfrutatzen dut.\nIban: Eta zuk Saioa, zer egiten duzu lanean?\nSaioa: Kaixo, nik egiten dudana da saiatzea ikasleei irakasten lantzen ditugun gaiak eta batez ere beraien nahiak kontuan hartuta, motibazioa,...\nEndika: Zer da kazetaritza?\nIbabe: Bueno ba, kazetaritza pertsonak informatzeko modu bat da. Gertaera horiei buruz zerbait jakiteko ekintza edo informazioa ematea da. Zuek azkenean berdina egiten duzue, jendea gure nahiekin eta gure ideiekin informatuko duzue .\nIban: Zer da kazetaritza?\nsaioa: Ba kazetaritza da zerbaiten inguruan informazioa ematean edo berri bat kontatzea.\nEndika: Zer iruditzen zaizue fruta eguna izatea ikastolan?\nIbabe: Fruta eguna egitearen ideia? bai asko, oso ideia ona iruditzen zait, elikadura oso garrantzitsua delako gure osasunerako eta elikadura osasuntsu baten bila joatea oso ideia ona delako. Zergatik? hamaiketakorako normalean zer ekartzen dugu? gailetak, txokolatea...,beraz egun honekin zertan laguntzen dugu? elikadura hobetzen,gure osasunari on egiten.\nIban: Zer iruditzen zaizue fruta eguna izatea ikastolan?\nSaioa: Uste dut oso ondo dagoela ohitura osasungarria delako, fruituak ematen digu elikadura on bat izatea eta holan osasuntsu gaude.\nEndika:Gustatzen al zaizu KIVA ikastola ? Zergatik?\nIbabe: KIVA ikastola izatea? uste dut oso garrantzitsua dela, zergatik? denok dakigun moduan ba guztion gain errespetua izateko eta Kiva programa aurrera eramaten dugulako, hainbat ekintzen bidez.\nIban: Gustatzen al zaizu KIVA ikastola ? Zergatik?\nSaioa: Ba Ibabek esan duen bezala, uste dut beharrezkoa dela ikastola guztietan, holan errespetua sustatuko dugu eta gure elkarrekiko harremanak oso onak izango dira.\nKARMELE (ENDIKAREN AMA)\nEndika: Zer egiten duzu lanean?\nKarmele: Etxeko andrea naiz eta gauza asko egiten ditut.\nKarmele: Informazioa ematea jendeari.\nEndika: Zer iruditzen zaizu fruta eguna izatea ikastolan?\nKarmele: Asko gustatzen zait, umeek elikadura ona dutelako.\nEndika:Gustatzen al zaizu KIVA ikastola? Zergatik?\nKarmele: Bai,jendeari errespetatu behar diogulako.\nTERESE (IBANEN AMA)\nIban: Zer egiten duzu lanean?\nTerese: Etxea atondu, arropek garbitu, erosketak egin, janaria prestatu eta etxeko familia zaindu.\nTerese: Gai bateri buruz ikerketa egin eta idatzi beste pertsona batzuk jakiteko.\nIban: Zer iruditzen zaizu fruta eguna izatea ikastolan?\nTerese: Oso ondo, osasuntsua da.\nIban: Gustatzen zaizu KIVA ikastola? Zergatik?\nTerese: Bai gustatzen zait, errespetu arauak ikasten direlako eta praktikan jartzen direlako.


Baimena - - Tolosaldeko ataria\nOnintza Lasa Arteaga 2020-05-30 19:30\nPentsatzen aritu naiz konfinamendutik deskonfinamendu bitarte honetan, zenbat alditan eskatu ote dudan baimena (baimena ote dudan begiratu bederen, fasez fase) eta zenbatetan eskatu ote didaten baimena. Eskolako garaietan bezala andereñoari galdezka.\nPentsa ezazu, zerorrek, zenbatetan itaundu ote diozun zeuri buruari edo hurkoari, egin zenezakeen hura balekoa ote zen.\nGrazia egin izan dit egoerak hainbatetan. Ez naiz epaile legeak eta arauak interpretatzeko, baina egokitu izan zait ziurtagiri eta honelakoak egitea.\nEz da ahuntzaren gauerdiko eztula kontua, gero! Baimenik gabe ateraz gero, isunarekin etxera zaitezke.\nBaina batez ere, baimenak ziurtasuna ematen du edo eman dezake. Baiezkoa duenak, pasea dauka. Egunotako kontua ordea, zalantza izan da eta izaten ari da.\nZiurgabetasuna nonahi birusaren inguruan eta birusaren ondorioz antolatu behar izan diren dispositibo, arreta berezi eta azkenik fase ezberdinen inguruan. Lan zaila inondik inora, hamaika salbuespen eta kasuistika agertzen baita talderako erabaki bat hartzen denean. Aspaldian esana da, «zenbat buru hainbat aburu», eta hori berdin aplika diezaiokegu «zenbat pertsona, hainbat bizipen-testuinguru» errealitate askotarikoari.\nJakina da nolabaiteko marko definitu batean mugitu beharra dagoela, nola ez. Hala ere, marko horren zergatia edo iparrorratzaren zentzua ahaztu gabe aritzea ere gauza inportantea da; pasa izan baitzait kontraesankorrak diren arauetan trabatuta geratzea.\nIzan ere, plano ezberdinetan bizi gara. Psikologikoki ziurtasunak, ehuneko ehunak behar dituzten pertsonak daude. Karratuaren barruan, ziur daude.\n[...] baimenak baimen, lehen planoan zentzuMENa erabiltzen duten hiritarrengan dut etorkizunerako itxaropena\nBeste alde batetik, erabakiari zentzua hartu nahi diotenak. Horiek malguago jokatzeko tentazioa izan dezakete, helburuarekin bat egin arren.\nBaina orokorrean baimena eman diguten horretan aritu gara eta aritzen gara fin samar. Orokorreko zentzua hartzen baitiogu kontuari, agian ertz guztiak gustuko ez ditugun arren.\n«Men» egite honetan ordea, arrisku batzuk ikusten ditut; alde batetik, eroMENa sortzen ari da baimen dantza hau, faseen arabera, aldatuz doana. Bestetik, beldur ote naiz norberaren ahalMENa ez ote den gero eta estuago bihurtzen ari.\nNik, gizarte arduratsu bat osatzen dugula sinesten dudanez, baimenak baimen, lehen planoan zentzuMENa erabiltzen duten hiritarrengan dut etorkizunerako itxaropena.


Lazkaoko Proba berezia izango da, aurten. Afizionatuentzat Lazkaon antolatzen duten lasterketak 75. ekitaldia izango du. Astelehenean jokatuko da, 10:00etan hasita, 124 kilometro luzeko etapa. Helmugaratzea 13:05erako dago aurreikusita. Euskaldun Txape...... + Irakurri\nLarunbatean egingo dute Korostiko Igoera Bertikala\nNork Miriam Luki\t- Api 25, 2018\nGaztetxean mendiari buruzko hitzaldiak egiten ari dira legazpiar mendizaleak astean zehar. Igoerako izen-ematea egunean bertan egin behar daAurtengoa Korostiko Igoera bertikalaren laugarren ekitaldia da eta iazkoaren modura egingo dutela adierazi du Le...... + Irakurri\nAitor Zuriarrain: «Hainbat herrialdetako 120 txirrindulari federatu etorriko dira igandean»\nNork A. Vierbücher\t- Api 25, 2018\nJubenil mailako txirrindularitza proba antolatu dute datorren iganderako Idiazabalen. Ibilbideak hiru igoera izango ditu, eta horrekin tropela haustea espero dute antolatzaileek.Datorren apirilaren 29an, igandean, jubenil mailako txirrindularitza proba...... + Irakurri\nOrdizia Rugby Elkarteak Santanderrera eta Bilbora joateko autobusak antolatu ditu\nNork Goierriko Hitza\t- Api 24, 2018\nOrdizia Rugby Elkarteak autobusak antolatuko ditu maiatzean dauden bi hitzordu garrantzitsutarako. Batetik, maiatzaren 6an, Ampo Ordiziak ligako final laurdenetako partida jokatuko du Santanderren, Senor Independienteren kontra. Partidaren eguna zehaztu badute ere, ordutegia ez dute esan oraindik....\nNork Otamotz.com Urretxu-Zumarraga\t- Api 24, 2018\nXabi Prietok bere agurra iragartzeko eman zuen prentsaurrekoan, Jokin Aperribai presidenteak bera bezalako hamaikarekin Realak liga irabaziko lukeela esan zuen. Hamaika Xabi Prietoz gain, ostiralean Zumarragan omendu zituzten zaleak bezalako... + Irakurri\nAraba, Bizkaia eta Gipuzkoako nesken selekzioen partidak Beasainen\nNork admin\t- Api 24, 2018\nGipuzkoako Futbol Federazioaren 100. urteurrena ospatzeko ekitaldien barruan, Loinatz futbol zelaian, Arabako, Bizkaiko eta Gipuzkoako nesken futbol selekzioen hiruko txapelketa jokatuko dute. Gaur izango da lehia, 18:00etan hasita. Aurrena, Arabako eta Bizkaiko selekzioek jokatuko dute; segidan,...\nNork Otamotz.com Urretxu-Zumarraga\t- Api 23, 2018\nLarunbatean frontenis txapelketako finala jokatu zuten Urretxuko Ederrena pilotalekuan. Pika eta Andoitzek 18 eta 12 irabazi zieten Mikel Estebanez eta Iñaki Ruizi.... + Irakurri\nBKL-k 83-79 irabazi dio Tolosari, partida “bero” batean\nNork Goierriko Hitza\t- Api 23, 2018\nPartida “beroa” bizi izan zuten larunbatean, Beasaingo Antzizar Kiroldegian. Bai kantxan bizitakoagatik, eta baita harmailetan zegoen giroagatik ere. Arri BKLk eta Tolosako TAKEk dena eman zuten, eta luzapenean erabaki zen partida. Emaitza etxekoen aldekoa izan zen,...\nNork I. Gurrutxaga\t- Api 21, 2018\n1 2 3 … 418 Hurrengoa »


ADI EUSKKAL HIRIA ¡!! KONTUZ LURRALDE ANTOLAMENDURAKO – NUEVA WEB: DOT-DESAZKUNDEA.ORG\nmayo 30, 2012 de dotdesazkundea\nDesazkundek Lurralde Antolamendurako Gidalerroen (LAG) aurkako jarreran parte hartzeko deia egiten du. Eutsiezinezko porrotera heldu den garapenkerian oinarritutako eredu honi zilegitasuna emango baitio Eusko Jaurlaritzak ekainaren 30ean dekretu bidez onartu nahi duen plan honek.\nEuskal Hiria.Net da Jaurlaritzak, eta zehazki Pilar Unzalu sailburuak, asmatu duen izen posmodernoa, Lurralde Antolamendurako Gidalerroen eguneratzeari deitzeko. LAGek planifikazio estrategikorako tresna bat osatzen dute, eta bertatik eratortzen da etxebizitza, azpiegitura, energia eta mugikortasun eredu, nekazaritza lurzoru, naturgune, merkataritza zentro, eta abarretako beste politika guztietarako markoa. Beraz, estrategia globala markatzen dute, gero sektorekako planen eta eremu lokalean zatikako eta hirigintza planen bitartez gauzatuko direnentzat.\nGaur indarrean dauden LAGak 1997. urtean onartutakoak dira, eta horiek izan dira estalpe ideologikoa, eta legala era bai, eman dietenak SuperSur edota AHT hondatzaileei, naturaren erdian kokatu diren parke eolikoen bidezko energia plan bortitzei edo orain lur azpitik gasa ateratzeko fracking izeneko modu arriskutsu eta kaltegarria bezalako proiektuei. Horretaz gain, neurriz kanpoko hirigintza eredua sustatzeko ere balio izan du, nekazaritza sektorea lurzoru emankorrenetatik baztertu egin duena, eta ordez dentsitate baxuko zentro teknologikoak, industria jardueren promesen ordez plataforma logistikoak eta merkataritza gune erraldoiak eraikitzeko erabili izan direnak, eta sokaren muturrean eremu metropoliar errepikakorrak eraikitzeko, non erabilpenik gabeko 75.000 etxe huts dauden, eta Etxebideko zerrendak bizileku baten bila dabiltzan pertsonaz gainezka daude.\nLAGen norabide eza honengatik, Eusko Legebiltzarrak onartu zuen 4/1990 Legeak ezarritako helburuetatik aldendu egin dira erabat, hauexek izan behar dira eta:\n1) Lurralde arteko desorekak zuzendu, kohesio soziala bilatuz.\n2) Lurzoruaren eta natur baliabideen zentzuzko erabilpena, arazoak modu argian azaldu behar dituen diagnostiko baten bitartez eta irtenbideak ikertuz.\n3) Lurraldean eragina duten erabakiak hartzeko eskumena duten erakundeen arteko (Jaurlaritza, Aldundiak eta Udalak) koordinaziorako arauak ezartzea.\nAldiz, helburu horiek baztertu egiten dira Euskal Hiria.NETen horiek zera bilatzen dutela aitortzen dutenean modu oldarkorrean: «Inbertsio berritzaileak erakartzeko lehian dabiltzan nazioarteko eremu ekonomikoen arteko testuinguru berrian lurralde lehiakor bat lortzea». Hau da, LAG hauek diseinatu dituen Fundacion Metrópoli-ren estrategia nagusia, bertoko elite neoliberalak nahi duen erara moldatuak.\nKontzeptu artifizialak erabiltzen dituzte («berrikuntzarako ekosistema», «giza paisaia kosmopolita», «bikaintasunerako eremu urbanoak»…) publizitate kanpaina baten parean, gizarte eredua arautzeko tresna bat dela ahantzaraziz. Euskal Hiria benetako errealitatea ezkutatzen ari da: urbanizazio eta azpiegituren gainokupazioak eta jarduerak eta zerbitzuak hiriburuetan bakarrik kontzentratzean eskualde eta herrien zokoratzeak zelako lurralde desorekak eragiten dituen, eta, bestalde, baliabideak inefizientziaz eta modu eutsiezinean erabiltzen ari dira, eta horren ondorioak dira elikadura menpekotasuna, gehiegizko mugikortasuna, energiaren kontsumoaren suspertzea, behar ditugun aurrezpen politiken ordez, eta, oro har, hiru B-ekin (Bakandu, Berrerabili, Birziklatu) duten konpromiso eta koherentzia falta.\nBaina DOT- Euskal Hiria honetan ez dugu inondik ere ikusten aldarrikatzen duten «berrikuntzarako estrategiarik», alderantziz, gaur eguneko krisialdira makurtu gaituen garapenkeriaren eredu beraren jarraipena besterik ez dago. Eredu hau erabat agortua dago, eta lurralde ereduaren estrategiaren aldaketa oso bat eskatu behar dugu, beste norabide honetara eramango gaituena: Birbanatzailea (birlokalizazioa-deszentralizazioa lehenetsiko duena, eskualdeak sendotuz eta lurralde oreka bilatuz), Funtzioanitza (ekonomia-energia-ekologia krisi sistemikoaren kontra, inteligentziak eskatzen du jarduerak arlo aniztasunerantz bideratu behar direla, oinarrizko produktu eta zerbitzuei emanez, eta aldi berean habitat bat osatzen dutenak), Solidarioa (pertsonen arteko kohesio soziala eta hiritik herrietarantz bideratutako elkarrekikotasuna, kooperazioa eta lankidetza bilatuz) eta Eusgarria (aztarna ekologikoa da egiatan gainditu ezin dugun defizita).\nOso garrantzitsua da orotariko talde eta eragileek LAGen inguruko eztabaida oinarrizkoa dela hausnartzea, markatzen dituen estrategiak beste politika askoren marko orokorra ezartzen dutelako. Modu zuzenean eragiten gaituzten plan eta egitasmo zehatzetan gauzatzen dira gero (udal hirigintzako planak, azpiegitura handiak, mugikortasun eredua,…). Ereduaren aldaketarako eskaera, batzen gaituzten ikuspegi baztertuekin, marko orokor honetatik hasi behar da.\nEusko Jaurlaritzak iraungita dagoen eta kaltegarria den Euskal Hiria.NET diskurtso hau dekretu bidez onartzeko asmoa dauka. Jakinaren gainean egonda, prozesu parte-hartzaile eta eztabaidatu baten bitartez ez zuela adostasun zabalik lortuko, formalismoa bete besterik ez du egiten, eta ekainaren 30 arte alegazioak aurkezteko epea utzi du, besterik ez.\nDOT-Desazkundea (http://www.dot-desazkundea.org) lantaldeak eta gai honekin konprometituta dauden hainbat eragile sozialekin batera (LAB, ELA, EHNE, ESK, CGT, Ekologistak Martxan, AHT Gelditu, Euskadiko Gazteriaren Kontseilua…) taldeei eta pertsonei dei egiten dizuegu fronte zabal bat eratzeko asmoarekin, DOT-Euskal Hiria Dekretuaren egitasmoa bertan behera gera dadin eta lurralde eredu berri baterako diagnostiko zintzo eta parte-hartzaile bat hasteko.\n← ¡¡¡ALERTA “EUSKAL HIRIA”!!! CUIDADO CON LAS DIRECTICES DE ORDENACIÓN DEL TERRITORIO.\nKontuz lurralde antolamendurako gidalerroekin (BERRIA) →


Betiko Ikastolak Kultur Leioan izandako Ibilaldiaren kantaren eta bideoaren aurkezpenaren laburpena aurkeztu du - leihoa.info\nBetiko Ikastolak Kultur Leioan izandako Ibilaldiaren kantaren eta bideoaren aurkezpenaren laburpena aurkeztu du\nIbilaldia 2021 planteatzeko orduan nahiko argi izan dute Betiko eta Ander Deuna ikastoletako komunitatea osatzen duten pertsonek “erarik ahalik eta kooperatiboenean egin behar genuela Ibialaldiaren egitaraua eta baita Ibilaldiak bereak dauzkan gainerako osagaiak ere; kanta, esate baterako”.\nSortze lana den kasuetan, zaila da hainbat bururen iritzi eta proposamenak batzearekin batera sortze lan batek behar duen kalitatea bermatzea. “Zentzu horretan, eta ezer baino lehen, hasiera hasieratik kantaren osaketa lan honetan parte hartu duzuenoi gure eskerrik zintzoenak emotea; ekarpenak egin dituzuenoi eta borondaterik onenarekin hurreratu zareten guztioi” adierazi diete ikastola biek haien esker ona.\nKultur Leioaren aurkezpenaren une bat I Argazkia: Ibilaldia\nKala-kalata da aurtengo Ibilaldiaren leloa. “Eta ez dago esan beharrik kantaren letra egile Xabier Payá bertsolariak inork baino hobeto jakin duela berba gutxitan biltzen lelo horrekin adierazi nahi dena, hots, bidai honetan, goitik behera eta hezur-mamiraino, busti beharra dagoela. Busti beharra euskara ezagutu eta ikasteko, busti beharra euskaraz mintzatzeko, busti beharra euskara edonorekin edonon eta edonoiz erabiltzeko, busti beharra, azken batean, euskaraz bizitzen ikasteko. Ez da ez erronka makala geure buruei eskatzen dieguna eta lortu nahi duguna; euskaraz Ibilaldian, euskaraz etxean, euskaraz ikastolan eta euskaraz herrian!” diote Betiko eta Ander Deuna ikastolek.\nIbilaldia 2021en Leioako aurkezpen-ekitaldiaren laburpena\nGaur, Hamaika Gara ekimenaren barruan, euskararen gaineko solasaldia\nDatorren Aberri Egunean ‘une bat batera’ egitera deitu du Euskal Herria Batera-k ekimenak


Perdida (Gone girl, 2014) - Donostia Kultura\nSuspensezko film psikologikoa, 2012ko izen bereko eleberrian oinarritua. Ben Affleck, Rosamund Pike, Neil Patrick Harris, Carrie Coon eta Tyler Perry aktoreek antzeztu zuten. Missourin girotuta, Nick Dunne (Affleck) bere emaztearen, Amyren (Pike), desagerpenaren susmagarri nagusia izango da.\nRosamund Pikeren interpretazioa bereziki goraipatua izan zen, eta Oscar, BAFTA, Urrezko Globo eta Aktoreen Sindikatuaren Aktore Onenaren sarietarako izendapenak jaso zituen. Beste izendapen batzuk, zuzendari onenaren Urrezko Globo bat Fincherrentzat eta Urrezko Globo bat, BAFTA bat eta Gillian Flynnen gidoi egokituarentzako Kritika Zinematografikoaren Sari bat izan ziren, azken honengatik saria jasoz.\nInformazio gehiago: Perdida Filmaffinity webgunean.


-Bermeoko Udalak tokiko enpresak ekonomia zirkularraren aldeko apustua egitera animatzen ditu eta horretarako laguntza eskaintzen duela gogoratzen du\n· Lehiakortasuna hobetzeko, negoziorako aukera berriak sortzeko eta garapen jasangarriagoa lortzeko garrantzitsua delako ekonomia zirkularra sustatzeko apustua egiten ari da Udala\nBermeoko Udala ekonomia zirkularra sustatzeko lanean ari da, eta, ildo horretan, Serrats eta Campos kontserberek eredu ekonomiko horren alde egindako apustua goraipatu du; izan ere, Bermeoko bi enpresa hauek Udalak enpresen lehiakortasuna bultzatzeko martxan jarritako programa baten parte hartu dute, ekonomia zirkularraren inguruan diagnostikoa egin dute eta hurrengo pausoak emateko ildo estrategikoak zehaztu dituzte.\nSerratsek eta Camposek egindako lan hori “gure ingurumena eta gure baliabideak zaintzeko ezinbestekoa” dela adierazi du Idurre Bidegurenek, Bermeoko alkateak, eta hasitako bidea jarraitzera animatu die. “Eredu bat dira gainerako enpresentzat”, azpimarratu du Bidegurenek, gaur Aintzi Laburu eta Estibaliz Gaubeca, Campos eta Serrats enpresetako ordezkariekin, hurrenez hurren, eta Nere Mintegi, Behargintzako zuzendariarekin, egindako prentsaurrekoan.\nIdurre Bidegurenek azaldu duenez, “ekonomia zirkularra errekurtsoen efizientzian oinarritutako eredu ekonomikoa da. Ekonomia zirkularrean erabilitako materialak bota ordez, berreskuratu egiten dira, produktu berriak ekoizteko eta horiek ekonomian txertatzeko”. “Hartara, ez dago natur baliabideetara jo beharrik materialak eskuratzeko, eta, era berean, erabilitako produktuak ez dira zabor bilakatzen, berriz ere zirkuituan sartzen baitira balioari eutsiz”, gaineratu du.\nBermeoko alkateak adierazi duenez, “ekonomia zirkularraren garrantziaz jabetuta, Bermeoko Udalak denbora darama enpresekin elkarlanean eredu ekonomiko berri hau sustatzeko helburuarekin; izan ere, lehiakortasuna hobetzeko eta negozio aukera berriak sortzeko oso garrantzitsua da eta, era berean, tokiko garapena jasangarriagoa izatea lortzen dugu”.\nIldo horretan, Nere Mintegik azaldu duenez, Bermeoko Udalak, Behargintzak eta Bizkaiko Foru Aldundiak antolatuta, Ekonomia Zirkularra Industrian topaketa egin zen Arrantzaleen Museoan joan den urriaren 18an. Bertan egon ziren, besteak beste, Idurre Bideguren, Bermeoko alkatea; Irune Ormaetxea, Garapen zinegotzia; Begoña Landa eta Nere Mintegi, Behargintzako arduradunak; Marta Pagazaurtundua eta Estibaliz Gaubeka, Campos eta Serrats enpreseetako ordezkariak, hurrenez hurren, eta Aztiko ordezkariak baita ere.\nTopaketa horretan Serrats eta Campos enpresetako ordezkariek; IK Ingeniería enpresaren aholkularitzarekin bi kontserba enpresetan ekonomia zirkularraren inguruan egindako diagnostikoak aurkeztu zituzten, eta hurrengo pausoak emateko ildo estrategikoen berri eman zuten. Serrats zein Camposeko ordezkariek esperientzia oso ondo baloratu zuten eta, horrela, Ecocanvas-en ikastaro batean parte hartu zuten azaroan, Nicola Cerantola, Diseinu, Ekintzailetza eta Ekonomia Zirkularrean adituaren eskutik.\nNere Mintegik adierazi duenez, Serrats enpresak ekonomia zirkularraren aurre diagnostikoan irtendako lerro bat martxan jarriko du Behargintza eta Nicola Cerantolaren aholkularitzarekin eta Ecocanvas metodologiarekin.\nSerrats eta Campos\nEstibaliz Gaubekak ekonomia zirkularrean Serrats enpresaren esperientzia konta du. Bere esanetan, “behin lortutako emaitzak aztertuta, Bermeon hain ezaguna den hegaluzearen kontserbaren produktua lortzeko erabilitako baliabideak eta materialak ikusaraztea erraza da”.\nGaubekak bere “harridura” agertu du; izan ere, proiektuan inplikatutakoek aurkeztutako hainbat proposamen “gure ekoizpen prozesuan lehendik erabiltzen ari ginelako”. Ildo horretan, esan duenez, “baliabideen gutxieneko kontsumo batekin ahalik eta etekin handiena ateratzeko ideia gure kodigo etikoan barneratuta genuela esan genezake, Hijos de José Serrats enpresako langileak ingurugiroaren zaintzarekin konprometituta gauden heinean”.\nBere ustez, “ideiarik ausartenak eta berrienak aukera gehien eman digutenak dira eta horien aldeko apustua egin dugu”. Hori dela eta, azaldu duenez, “ikerketa prozesua hasi da eta espero dugu lortzen ditugun emaitzak ekoizpen zirkulua oraindik gehiago ixtea ahalbideratzea”.\n“Oso pozik gaude proiektu honetan parte hartu dugulako eta Campos bezalako sektoreko lankideekin esperientziak elkarbanatu ditugulako. Orain ilusio handia dugu etorkizunean ekonomia zirkularrak eskainiko dizkiguna ikusteko”, azpimarratu du.\nBere aldetik, Aintzi Laburuk ekonomia zirkularrean Campos enpresaren esperientzia azaldu du. Bere esanetan, nahiz eta ISO 14001 (2015) zertifikatua lortzeko hainbat lan eginda izan aspalditik, proiektu horri esker Camposek beste hainbeste gauza lortu ditu, esate baterako, “Bizitzaren Bizi Zikloaren Analisiaren tresnari buruzko ezagupena lortu dugu eta gure ekintzen eragina ingurumenean”. “Orain unitate eta neurrietan kuantifikazioa dugu eta horrek sektore berdineko enpresekin alderatzeko balio du”, azaldu du.\nIldo horretan, Laburuk gaineratu duenez, proiektuaren ondorioz, IK Ingenieritzak ingurumenean eragina murrizteko ekintza ezberdinak proposatu zituen eta horietariko batzuk martxan jarri ditu Camposek.\nHorien artean honakoa aipatu du Laburuk: “CO2aren izurpena murriztea garraioaren eraginagatik, ordura arte erabilitako abere jatorria duten produktu-azpiko kudeatzailea, kudeatzaile hurbilago bategatik ordezkatuz, distantzia laburtuz erregai gutxiago erabili behar da eta izurpen gutxiago ematen dira”.\n“Ekonomia zirkularra etorkizuna da”\nNere Mintegik adierazi duenez, “ekonomia zirkularrean izandako esperientzia oso positiboa dela kontuan hartuta, aurten ere ildo horretan lan egitea erabaki dugu”. “Behargintzaren apustua da enpresen lehiakortasunean eta negozio aukera berriak sortzeko lan egitea, eta, gure ustez, ekonomia zirkularra heldu den etorkizuna da”, nabarmendu du.\nIldo berean, Bidegurenek azpimarratu duenez, “ezinbestekoa da ekonomia zirkularrean pausoak ematea baliabideen iraunkortasuna eta garapen jasangarria bermatzeko” eta Campos eta Serratseri gai horretan egindako apustua “aitortu eta aurrera jarraitzera animatu die”.\n“Esperientzia hau eredugarria eta interesgarria izan daiteke beste enpresa batzuentzat” dela nabarmendu du. Horrela, beste enpresa batzuk ere animatu ditu ekonomia zirkularraren aldeko apustua egitera eta Behargintza eta Bermeoko Udalaren laguntza izango dutela gogoratu du alkateak.


#Poziktibity: Radio Euskadiko langileon euskalduntasunaz – DespidosRadioEuskadiIrratiaKaleratzeak\n#Poziktibity: Radio Euskadiko langileon euskalduntasunaz\nIratxe Ruiz, Jon Bilbao eta Iñaki Espiga (eta beste 18 sinatzaile*)\n.-(e)n argitaratutako artikulua:\nEz gara euskaldunak, diote, denbora eman izan zaigun arren geure burua euskalduntzeko. Ez da egia. Sendagileak bagina, gutariko gehienok —duela urtebete abian jarritako OPE gehi\nERE prozesuaren erruz kalera joango garen Radio Euskadiko dozenaka langileok— mediku euskaldunak bagarela lasai asko aitortuko zenukete, zenigukete.\nBaina gu kazetaritzan gabiltza, irratian berbetan, eta egia da, bai, aitor dezagun, gutariko gehienok, salbuespenak salbu, ez garela bilakatu, gure euskalduntze urte mordoren ostean, irratian euskaraz modu profesionalean aritzeko gauza. Zertarako uka, edo mozorrotu: ez dugu mailarik irratian, edo telebistan, euskaraz segurtasun profesionalez aritzeko, eta seguruenik sekula ez dugu, ez genuke, halakorik erdietsiko, gutariko gehien-gehienok ez baikatoz euskaratik, eta gaztelaniaz garatu izan dugu gure ibilbide profesional osoa, bekadun izatetik, adibidez, prime time-ko magazin bateko gidari izatera eramaten ahal zaituena, zinez garapen konplexua eta urte asko eskatzen dituena. Horretan ari ginen Radio Euskadin, erdaraz lanean, nahiz eta euskaraz gero eta gauzago, jabetuago, eta betidanik —erraz froga genezake— euskaraz gertatzen ari denari arreta jarrita eta kobertura emanda… baina bat-batean, egunetik egunera, zera agindu izan zaigu: ez bazara gauza, orain arte gaztelaniaz egin duzun hori, euskaraz egiteko… kale gorrira zoaz.\nBa, ez, ez gara gauza eta, seguruenik, ez gara sekula izango, Maite Artolak edo Manu Etxezortuk bezala hitz egiteko, aurkezteko… baina euskaldunak gara —euskaradunak gara!— eta milaka ordu eman dizkiogu euskarari, sinets iezaguzue. Gehienok euskaldundu egin gara, eta euskaraz gertatzen dena, profesionalki ez ezik pertsonalki ere, ez zaigu —erraz froga zenezakete— arrotz, ez literaturan, ez musikan, ez beste inon ere.\nOrduan, nola sentitu ginen duela urtebete, egunetik egunera «denok kalera zoazte» adierazi zitzaigunean, zigutenean?\nBa, oso gaizki. Hasieran dezepzionaturik, ezin sinetsita. Gero amorruak etorri ziren. Askok gure bizitza eman dugulako Radio Euskadin, behetik hasita, bekadun, eta gero gaueko txandak etorri ziren, edo asteburuak, edo Gabonak, noiznahi, beti lanean, desordu eta desegunetan, eta lanetik irten, adibidez gau osoko txanda baten ostean, eta euskaltegira, ehunka aldiz, gau osoan lanean aritu ostean, goizeko zazpietan euskara ikastera, bagenekielako gure kazetari formazioaren parte ezinbestekoa zela… baina duela urtebete, bat-batean, batere abisatu gabe, euskararen goieneko maila profesionala eskatu zitzaigun, oposizioan, hasteko, aukera ñimiño bat izateko, eta gutariko gehienok, euskaldunak bagaren arren, ez daukagunez gaitasun profesional hori —zenbatek dauka EITBko zuzendaritzan?—, ba, denak kalera.\nOndorioz, anikilaturik sentitzen gara.\nSegada bat egiten ari direla gurekin. Horrenbeste konta genezake Radio Euskadiko historian izaniko desmasia eta jukutriei buruz, sufritu behar izan ditugun kontratu irregular, jefe eta arduradun toxikoei buruz, gure lan kondizioak horrenbeste zaildu zituztenak… baina langile gehienok, halere, beti modu eredugarrian erantzun lanari, ardurari. Orain bezala, irribarre batekin, burua pertsonalki zein kolektiboki moztu diguten arren.\nOndorioz, anikilaturik eta segada baten biktima sentitzen gara. Zuzendaritzak dio ez dagoela dirurik orain arteko plantillari eusteko, eta proposatu zuen plantillaren murrizte zein ordezkapen masibo bat, baina halakorik aurrera eramateko laguntza behar zuen, eta administrazio kontseiluan Bilduk eman zion laguntza hori, oposizioan erakutsi beharreko euskara maila goien gradukoa izatearen truke, pentsatzen dugu.\nNork esango luke ezetz? Ez al da logikoa, EITBn, lanpostu finko batez jabetuko dena gauza izatea euskaraz mailarik altuenean aritzeko? Bai, noski. Baina geuk ere bagenuen eskubidea, gure lanari eusteko… eta ez genuen merezi egunetik egunera ezabatuak izatea, euskararen goien graduko eskakizun baten bitartez. Gainera, guretzat oso zaila da honetaz hitz egitea. Konplexuak bizi gaituelako, badakigulako euskararen kontua kontrakotasunez adierazteak oso irudi txarra ematen duela gutaz, euskararen kontra bageunde bezala. Baina jarraitzen dugu pentsatzen injustizia handi bat gertatzen ari dela gurekin, eta gu errudun ez garen garai bateko kontratazio irregular batengatik zuzendaritzak ordainarazi egin nahi digula orain. Mendeku gisa? Horren aurrean, ez zuzendaritzak, ez eta zuzendaritzari lagundu dioten alderdiek eta LAB sindikatuak ere, ez digute, ez langile, ez eta lankide modura, batere estimurik agertu, kontrakoa baizik. Gizalegean herren, oso herren ibili dira, gure ustez. Gauzak bestelako gizalegez egin zitezkeelako.\nKalera joango gara, botako gaituzte, agur gure bizitza laboralari eta gure urteotako, hamarkadetako esperientziari, eta datozela berriak, ados, baina ulertuko duzue tematzen baldin bagara azken momentura arte geure burua defendatzen, batez ere «ez euskaldun» bezalako gezurren aurrean.\n* Bego Yebra, Loreto Larunbe, Iratxe Martinez, Olga Barrio, Maria Cereceda, Emma Perez, Idoia Lazaro, Cristina Vaquez, Jagoba Arostegi, Maria Suarez, Mikel Ibañez, Edurne Mendia, Natalia Martin, Enrique Rodal, Goizalde Landabaso, Angel Plaza, Javier Dominguez eta Lourdes Rialek ere sinatzen dute idatzi hau\n10 mayo, 2015 despidosradioeuskadiirratia


Katxonderstan: Zer da "Arma, txio, pum"?\nZer da "Arma, txio, pum"?\nZer da "Arma Txio Pum"?\n"Arma Txio Pum" Oiartzun Irratiko irratsaio berria ere bada.\nTira, bai. Andoni Tolosa "Morau"-ren abestia ere bada.\nOstiralero-ostiralero 12:00etan emango dugu Oiartzun Irratian, eta segituan jarriko dugu webgunean mp3an jaisteko eta entzuteko.\nJend askorentzat Twitter urruti-urrituko planeta bat da. Ez dakite existitzen denik ere. Oiartzun Irratiko entzule gehienek 60 urte baino gehiago dute, emakumeak dira, eta irratia entzuten dute bazkaria prestatzen duten bitartean. Nola kontatu eurei Twitterren zertan gabiltzan/zabiltzaten, Twitterren sartu behar izan gabe?\nTwitterreko harrikadak irratirako harrikada bihurtzeko. Horretarako jaio da "Arma Txio Pum".\nSaioaren sintonian esaten dugun moduan, "Arma Txio Pum" txiolarientzat eta txiolari ez direnentzat da, baita txiolari zer den ez dakitenentzat ere.\nTeoria ondo dago (edo ez). Baina praktika?\nPraktika hemen: lehenengo saioa eman dugu dagoeneko. Nahi baduzu, egin klik hemen eta jaitsi.\nBi gai jorratu ditugu:\n- Batetik, dendrofilia. Dendrofilia da landareekin, barazkiekin, frutekin edota arbolekin sexu harremanak izateko grina. Euskal Herrian dendrofilikoen elkarte bat dago, eta elkarteko kide batekin hitz egin dugu. Lore Arana izena du.\n- Bestetik, Hondarribiko alardea. Asier Garaialde elkarrizketatu dugu (@agara), Alarde matxista eta baztertzailearen aurkakoek Twitterren (eta ez Twitterren bakarrik) egurtu ohi duten txiolaria.\nSaioaren iritzia emateko bide asko dituzue. Nik bi proposatuko dizkizuet: Twitterren #ArmaTxioPum traola erabiltzea edo posta elektronikoz zure iritzia helaraztea (martinkitto3@gmail.com).\nEgilea: martinkitto3@gmail.com ordua: 07:10\nEtiketak: #ArmaTxioPum, alarde parekidea, alarde tradizionala, Arma txio pum, Asier Garaialde, dendrofilia, Hondarribiko Alardea, Martin Kitto, Oiartzun Irratia, sexua barazkiekin, sexua landareekin, umorea


kazeta-2 – Bizi !\nBEGIRALE BATEN POTRETA 🦔 Marie-Christine Lagrange – Zato gurekin!\nFiled under Alternatives municipales, kazeta, kazeta-2\nZerk bultzatu zaitu begirale ekologiko izaitera? Bada berrogeita hamar urte kasik badudala engaiamendu ekologiko bat osasun arloan (amiantoa, nuklearra, pestizidak, elikagaiak). Eginkizun hau onartu nuen pentsatuz hautetsiengandik hurbilago izaiten ahalko nintzela, Maulera etorri berria izanik. Zein da zure egitekoa? Misioa da Itunaren zazpi puntuen inbentarioa egitea eta entzunen ditudan aldaketak segitzea. Horretarako, Herriko Etxeko agiriak …\nEUSKAL ELKARGOAN ZER? 👀 Mugikortasuna: bere anbizioen ahalak dituen plana?\nMaiatzean, Euskal Hirigune Elkargoak, 2021eko bukaeran Elkargo Kontseiluak behin betiko bozkatuko duen Mugikortasun Plana, inkesta publikoari aurkeztu dio. Nahi izanez geroz, Herriko Etxeeek hemendik hara beren iritzia emaiten ahalko dute. Mugikortasun Planaren anbizioa da gure mugikortasuna 2030eko perspektiban diren erronka klimatikoen heinekoa izaitea. Mugikortasun Planak finkatzen ditu desafio handiak, azken urteetan ezagutzen diren aldaketen kontra …\nBAZINAKIEN? 🧐 Bizikleta bideak denetan… legea errespetatua izan bazen!\nFiled under Alternatives municipales, Harrera, kazeta, kazeta-2\nLAURE legeak (Loi sur l’Air et l’Utilisation Rationnelle de l’Énergie / Airea eta Energiaren erabilpen arrazionalari buruzko legeak) bere 25 urteak ospatuko ditu aurten. Bere 20. artikuluaren bidez, bideen sortze edo arraberritzeen karietara, bizikleta bideen obratzeko betebeharra plantan eman du. Azken mende laurdenean, lege hori betearazia izan bazen, bideen kudeatzaile guziek (Herriko Etxeek, Elkargoek edo …\nFiled under kazeta-2\nLOM legeak baieztatzen du autoarekiko mugikortasun alternatibo baten ukaiteko eskubidea, ez dena hiriguneei mugatua; ingurumenaren kodeko L228-3 artikuluaren bidez honela zehazten du: «Hiriguneetarik kanpo egiten edo ber-antolatzen diren bideen obren karietara, autobide eta errepide lasterretarik kanpo, bide obren kudeatzaileak behar du baloratu, mugikortasunaren antolaketaren ardura dutenekin, bizikleta bide edo antolaketa baten egiteko beharra, bai eta …\nAZPIMARRATZEKOA 🔎 Biharko herri ttipiak»: Ipar Euskal Herriko 5 Herriko Etxerentzat eraldaketa ekologikoarendako tresna?\nIpar Euskal Herriko 5 herri (Hazparne, Hendaia, Maule, Donibane Garazi eta Donapaleu) hautatuak izan dira ANCT (Agence nationale de la cohésion des territoires) delakoak Estatu mailan bultzatzen duen «Biharko herri ttipiak» programan hartuak izaiteko. Joan den maiatzaren 21ean Estatuarekin eta Euskal Hirigune Elkargoarekin hitzarmena izenpetu zuten. Programa horren xedea da 20 000 biztanletik petik diren …\nTIRRIT 👎 Kanbo\nKanboko auzapeza, laborantzarendako balio handiko lurrrak, hots lurraldeak hain faltan dituen baratzezaingorako lur biziki egokiak, dituen Marieniako ordokiaren betoiz estaltzera prestatzen ari da. Tokiko biper biologikoen ekoizle bat bertan ari zen eta artzain bat oraino ari da urte osoan bere ardiekin. Alta auzapeza elikadura burujabetzari buruz joaiteko xedearekin landuak izaiteko onak diren lurren erreserbak ez hunkitzerat …\nTXALO 👍 Sara\nSarako Herriko Kontseilua energia berriztagarrien alde aritzen hasten da. 2021eko urtarrilaren 29an, Herriko zerbitzuen tresnategien teilatua okupatzeko hitzarmen bat bozkatu du aho batez, Ipar Euskal Herrian elektrizitate ekoizpena birtokiratzeko eragilea den I-Ener enpresarekin. Eguzki-instalazio fotovoltaikoa ezarriko du 600 m2ko azaleran, hegoaldera buruz! Lau bizilagun dituzten hogei bat etxeren urteko elektrizitate kontsumoaren baliokidea. Oroitarazte gisa, Ipar …\nBIZIko begirale ekologikoek 46 Herriko Etxek hartutako Ipar Euskal Herriko metamorfosi ekologikoaren aldeko Itunaren engaiamenduen gauzatzea zaintzen segitzen dute. Aldizkari honen zabaltzeaz bestalde, ekintzak ere eramaten dituzte hautetsiek beren hitza bete dezaten akuilatzeko. Nahiz eta gutunak eta topaketak izan, Mauleko auzapeza, lehen kazetaren tirritak nabarmendurik, bere engaiamenduak urratzen tematu da bizikleta bide bat kenduz. Begiraleek …


Udaleko hedabideak hauteskundeetan bere mesederako erabiltzea leporatu dio EH Bilduk EAJri - Laudio - Aiaraldea.eus\nUdaleko hedabideak hauteskundeetan bere mesederako erabiltzea leporatu dio EH Bilduk EAJri\nAitor Aspuru Saez 2020-07-07 15:38\nEH Bilduko udal taldeko lau kide. / Aiaraldea.eus\nLaudioko EH Bilduko udal taldeak EAJri egotzi dio udal komunikabideak baliatzea propaganda egiteko, eta onartu berri duten lan eskaintza publikoaren prozedura jarri du koalizioak horren adibide moduan.\nLaudioko EH Bilduko udal taldeak oharra zabaldu du salatzeko, euren ustez, EAJk modu alderdikoian erabiltzen dituela tokiko erakundeko hedabideak. Horren adibidea da, koalizioarentzat, pasa den astean onartutako oposizioen prozedura: "Pasa den ostiraleko Tokiko Gobernu Batzordean (TGB), udal gobernuak udalak egingo duen LEP bat onartu zuen. Nahiz eta 2021a arte ez den gauzatuko, LEP hau hauteskunde kanpainan aurkeztu du gobernu taldeak (bat ere etikoa ez dena eta legearen mugan egon daitekeena), eta udal komunikabideetan horren berri eman dute alkatearen argazki batekin".\nEAJren sokakoen alde egitea\nEdonola ere, praktika larriagoak ere leporatu dizkio koalizioak alderdi jeltzaleari. Zehazki, egotzi dio gardentasun gutxirekin kudeatzea lan deialdiak bere ingurukoen mesederako: "Bi peoi kontratatzeko lerrorik, txiorik edo postik ez. Alkateak albiste hori sare sozialetan argitaratu zutela esan zuen TGBn, gezurretan ari zen. Hau horrela kudeatzeak susmo txarra dakar, egiten duten kudeaketa herriaren alde baino, beraien sokakoen alde egiten dutela agerian uzten dute, eta horrela, ez dute lortuko plaza horiek hoberen bete dezaketen pertsonek eskuratzea".\nHorrez gain, Santi Hernando EH Bilduko zinegotziak gogoratu du laster esleituko dituztela komunikazio zerbitzuak, 36.000 euroren truke: "pentsa ezazue esleipena irabaziko duena noren sokakoa izango den".\nZinegotzi jeltzaleen argazkiak\nAzkenik, aipatutakoaren adibide moduan, Santi Hernando EH Bilduko zinegotziak azpimarratu du maiz udal komunikazio euskarrietan ordezkari politiko jeltzaleak agertzen direla irudietan: "Sar zaitezte Laudioudala.eus edota Zuin.net-en, eta zenbatu ezazue zenbat argazkitan agertzen diren alkatea eta gobernu taldeko zinegotziak, edota zenbat aldiz agertzen diren beraien izenak letra lodiz”.\nEH Bilduren oharra osorik


maiatza 2016 - Katebegia\nEuskara ez da politika afera\n“Herritarren harremanak aldatzen ari dira, euskara orain ez da politika afera“. Jean-Michel Coscaratekin izaniko elkarrizketaren izenburua duzu hori. Berau idaztean, zer pentsa eman zidan izenburuak, baita orain berriz ere irakurtzean. “Baigorriko auzapezak errana ‘ontsa’ ulertuko bada, ‘ontsa’ izkiriatu beharko dut”, pentsatu nuen. Mintzoz erranak eta idatziak ez dute beti bera adierazten. Izkiriatuak mintzatua korapilatu ez ezik, antzaldatu dezake. Konparazione, euskara...\n“Baigorriar franko ibili zen Ameriketan, segurki haiek ez zirela sekulan bere baitarik joan”.\nBaigorriko Jean-Michel Coscarat auzapeza elkarrizketatu dugu berriki. Bere izendapenak erran-merran franko eman zuen. Aurreko auzapez Jean-Baptiste Lambertek eta bere ildokoek diotenez: “Coscaratek bere burua abertzale agertu gabe, abertzaleak eraman ditu Herriko Etxera”. Jean-Michel Coscarat-en nortasuna amiñiago ezagutarazi aldera, lerro zenbait gehiago dituzu jarraian. Errugbi eta pilota elkarteetan aritua, jokalari gaztetan, kudeaketan helduaroan. Bere aitak –laborari semea, baina...


Gaindegiak, Euskal Herriko ekonomia eta gizarte garapenerako behategiak, maiatzaren 29an hamar urte bete ditu Euskal Herria batzen eta egituratzen. Hainbat koloretako lagunak izan ziren Donostian Gaindegia sortu zutenak, alabaina, bazuten zerk batu. Euskal Herri osorako erakundea nahi zuten, sektore banaketak gainditu, Euskal Herria garatzeko gai estruktural eta estrategikoei buruz ezagutza eta eztabaida bultzatzeko. Hiru ardatz zituen: Euskal Herriaren argazki sozioekonomikoa egitea; hausnarketa eta eztabaida bultzatzea; eta sareak sortzea erraztea administrazio banaketa gainditzeko.\nZailtasunak zailtasun, hamar urte eta gero, Gaindegiak izaera propio eta aitortua du, eta teknikari talde gero eta egonkorragoa. Haren zerbitzuek eta diskurtsoek gero eta leku gehiago dute gizartean. Horri eskerrak, gaur egun hobeto ezagutu daiteke Euskal Herriko sozioekonomiaren argazki erreala. Gaindegiak nahi duenaren esku jartzen ditu Euskal Herriaren ezaugarri ekonomiko eta sozialak ezagutzeko bitartekoak. Arduradunek badakite zer dagoen egiteko; ekonomiari eta gizarteari dagokionez, Euskal Herria artikulatzeko moduez egon beharko luketen hausnarketak eta eztabaidak ahuldu egin dira.\nEuskal Herrian, auzoko herrialdeetan eta munduan gertatzen ari diren aldaketa handiei aurre egiteko erreminta beharrezkoak eskura jartzeko konpromisoa hartu dute. Horregatik guztiagatik, hamargarren urteurrenean Gaindegia zoriontzea dagokigu, eta aurrera begira Euskal Herriaren argazkirik osoena egiten jarrai dezan opa diogu. Erakundeek aitor dezatela egiten duen lana, baita ordaindu ere.


Monty Python-darrak elkartu egingo dira berriro | Jendartean\nHasiera » Zinema » Monty Python-darrak elkartu egingo dira berriro\nMonty Python-darrak elkartu egingo dira berriro\nMonty Python-en irudia.\nBai, zorionekoak gu! Zorionekoak behintzat boskote britainiar honen umore absurdo, eszentriko, surrealista eta batez ere eroa gustuko dugunok. BBC telebista katean aurrenekoz agertu zirela 40 urte bete direla-eta, dokumentala argitaratuko dute urrian, DVD formatuan, eta taldekideak berriz ere elkartu egingo dira horretarako.\nMonty Python-darrak: Ia egia du izena dokumentalak. Alan Parker-ek zuzenduko du eta funtsean talde komikoaren ibilbidea errepasatuko du, kideen eskutik. Bertan agertuko dira, beraz, Eric Idle, Michael Palin, John Cleese, Terry Gilliam, Terry Jones eta Graham Chapman bera, 1989an hil bazen ere artxiboko irudiekin berreskuratuko baitute. Hainbat ospetsuk ere hartuko du parte eta Python-darren umoreak izan duen eraginaz mintzatuko dira.\nEz dakigu umore ingelesa den 1970 eta 80ko hamarkadetan talde honek egin zuena, baina umore bitxia denik ezin ukatu. Gogoangarriak Monty Python´s Life of Brian-eko judutar iraultzaile xelebreak, latinez egindako pintada, ondo ahoskatzen ez duen Pontzio Pilatos… edota Monty Python and the Holy Grail-eko besorik eta hankarik gabeko zaldun beltza, “untxi killerra ”, herriak epaitzen duen sorgina… Eta horren denaren atzean, gizarteko arlo ugariri egindako satira zorrotza. Life of Brian, adibidez, debekatu egin zuten hainbat herrialdetan, kristautasunari egindako kritika umoretsuaren ondorioz.\nDokumentala iritsi bitartean, eszena horiez guztiez disfruta daiteke taldeak berak Youtubera igo dituen bideoetan, ikusi ostean Youtubera euren filmetako zientoka irudi igotzen zituztela zaletuek.\nMonty Python-en webgune ofiziala.


Mugitu! • ZUZEU\nArgazkia: Umberto Shaw\nGutxien pentsatutako egunean jendea liburuak eskuan daramatzala aterako da kalera, eta ea orduan zer egingo dugun?\nAzken finean medikuak esan didana, debería usted andar, ez da hainbesterako. Azken odol analisian kolesterola eta azido urikoa apur bat altu neuzkan, eta gomendio zuhur eta guztiz ulergarri hori egin zidan.\nKezkatzen nauena zera da, doktoreak ez nauela ibiltzeko baino zerbait gehiago egiteko gauza ikusten, korrika edo gutxienez igeri egiteko moduan, adinean… ez nagoenaren azpimezua. Eta, gero, zauriari gatza eransten dion usted kabroi hori; urteak eta kiloak gehitzen dizkidana. Eta debería pozoitu horrek…\nEz, ez nieke hainbeste buelta eman beharko hitzei, eta egunero milioika pertsonak, esaneko-esaneko, egiten duten bezala, ibiltzeari ekin beharko nioke, baina hementxe nauzue gogoeta sakon hauetan murgildurik.\nIzan ere, horixe -ibiltzea- da martxoko arratsalde honetan egin beharko nukeena, Global News-eko bideo hori bosgarren aldiz ikusi beharrean: errusiar horren atxilotzearena kale erdian gelditzeagatik (ibiltzeari uzteagatik, azken batean) eta folio zuri bat erakusteagatik hain zuzen ere. Nizhny Novgoroden gertatu da, Moskuko ekialdean.\nOso deigarria da orri horri eusten dion irmotasuna, haren irrifarrea eta erresistentziarik eza, komisariara eramaten dutenean erakusten duen otzantasuna…. Kezkagarriena, hala ere, poliziaren arbitrariotasuna da, bat-batean gelditu den tipo horren aurrean bere nahasmena disimulatzea lortzen ez duena; mugitzeari utzi dion eta eguna izorratuko dion tentel horren aurrean agenteak duen beldurra. Izan ere, pepelerdo subertsibo horrek ez du papera gordetzeko ezta mugitzeko ere inolako itxurarik. Hori besterik ez dio eskatzen, higi dadila behin santu batean, hiritar guztiak bezala harat-honat dabilela: ezerk ez du ematen jendea paseatzen baino normaltasun, jariakortasun sentsazio handiagorik.\nGelditzeak gogoeta egitea esan nahi du, ohiz kanpoko zerbait gertatzen ari dela eta makinak gelditu behar direla onartzea. Ez, ezin da toleratu. Izan ere, oso jarrera kutsakorra da: dagoeneko hamar pertsona baino gehiago gelditu dira bera ikusterakoan, ibiltzeari utzi diote zer gertatzen den ikusteko eta baita telefono mugikorrekin grabatzeko ere. Oldartu egiten dira, xuxurlatzen dute, ausartienek beraien iritzia azaleratzen dute. Arrisku-egoera bat da, arrisku handikoa.\nEta gerta bedi gelditu izana, baina… orri zuri ustelarena? Hobe zukeen hitz batzuk, esaldi bat idatzita izatea; enpapelatzeko moduko zerbait, beste begiramenik gabe furgonetan sartzeko aitzaki bat sikiera. Baina zuriz: denok ezagutzen ditugu (eta bereziki hitzak batzen dituztenak) orri zuri batek sortzen duen izua, sortarazten duen estualdia eta ezintasuna. Kontuz ibili orri zuri batekin: bertan edozer gauza sar daiteke, edozein amets…-arrazoitzen du agenteak, berriro dokumentazioa eskatzen dion bitartean eta gaizkigile horri Novosibirskeko gobernadorearen pare bat dekretu ulertezin errezitatzen dizkiolarik. Egiten ari den delitu nabarmenaz jabetu dadin.\nFolio bat arma zuri zorrotz bat da; jende asko nahi gabe folio batez mozten da -lasaitzen du ordena publikoko indarretako kideak bere burua-. Eta beste alde batetik, edonoren eskura dagoen objektua da. Folioak, pistolak bezala, edukitzeko baimena esijitu beharko litzateke; deabruak zorrozten ditu. Ez lirateke utzi behar traste horiek, labana moduko horiek edonoren eskuetan.\nGutxien pentsatutako egunean jendea liburuak eskuan daramatzala aterako da kalera, eta ea orduan zer egingo dugun? Gauza horiek jaurtiki daitezke, batzuk tapa gogorrekoak dira; batzuk tamaina handikoak. Auskalo zer daramaten barruan…\nNahiago nukeen beste tratamendu bat, zortzi orduro har daitekeen zerbait, zeren ibilian ibiltzeareana, norabiderik gabe, helbururik gabe, zigor bat iruditzen baitzait, penitentzia bat, Sisiforen zeregin bat; etxera itzuli behar duzu atsekabetuta, noraezean, deprimituta. Agian aplikazioren bat deskargatu beharko nuke: pausoak edota kilometroak kontatzen dizkizuten app_aren bat. Kontsumitutako kaloriak kalkulatzen dizkizutela diote, eta hobera bazoaz zoriontzen zaituztela. Podometro izena duela. Google Playn bila dezadala.\nEz dakit: niri noizean behin gelditzea gustatzen zait; folioak zirriborratzea gustokoa dut. Ze… ibilian ibili…


2020-02-01 - Urola Kostako Hitza : Urola Kostako Hitza\nAxiri auto klasikoen taldeko kideak On Bosko rallyrako prest\nJendez eta algaraz bete dute Azpeitiko Soreasu antzokia, Pirritxek, Porrotxek eta Marimototsek\nSoreasu antzokia jendez, kolorez eta algaraz bete dute gaur, zapatua, Pirritx, Porrotx eta Marimotots pailazoek. 'Bizi dantza' izeneko ikuskizun berriaren bi emanaldi eskaintzera joan dira gaur Azpeitira, eta gogotik gozatu dute aurreneko emanaldira bertaratu diren ehunka lagunek. 18:30ean hasiko da bigarrena.\nHezegunea sortzeko lan saioa egin dute gaur Zumaian\nUr geza biltzeko putzu bat egokitu dute Joxe Mari Korta industrialdetik hurbil, Garbigunea eta Urola ibaiaren artean. Behin putzua sortuta, zuhaitzak landatu dituzte gaur haren bueltan. Inguru horretan hezegune bat sortzea da lan hauen helburua.\nHutsik egin gabe, santa eskean aritu dira gaur Aizarnazabalen\nBideoa: 'Lou, dantzan jo ta ke oinak lehertu nahian' dokumentala, osorik ikusgai\n2019. urtean hamaika txokotan aurkeztu dute 'Lou' dokumentala Andrea Lopetegik, Izotz Barriok eta Usua Garinek. Orain, sarean ikusgai jarri dute, nahi duen orok ikusteko aukera izan dezan.


Wikipedia:Bozketak/Azalaren aldaketa - Wikipedia, entziklopedia askea.\nGaia: Euskal Wikipediak duen azala aldatu, moldatu edo berritu behar dela entzun da, nire iritzia ere berau delarik. Ez momentu honetako gaizki dagoelako, hobetu daitekeelako baizik. Beraz, interesgarria litzateke aukera bat baino gehiago izatea, bozkatzean ere errazagoa izango baita. Horretarako, nahikoa iruditzen zait 14 eguneko epea, proposamen gehiago bildu edo daudenak hobetzeko.\nAdos: Azala aldatzea.\nAurka: Azala dagoen bezala uztea.\nIraupena: Ekainaren 19tik uztailaren 3a arte (14 egun).\nBaliteke edukia edo itxura hobetu behar izatea, baina azalduko diren atalak ongi adierazten dituela iruditzen zait.\nGehiago gustatzen zait hau. Hala ere, gauzatxu batzuk aldatuko nituzke: goiko atarien zerrendetan gehienak ez direnez existitzen, sortu arte, kategorietara lotu, atarietara lotu beharrean, (azalean lotura gorririk ez egoteko) eta "beste hizkuntzetako wikipediak" atala ezabatuko nuke eta artikulu normaletan bezala beste hizkuntzetako azaletara loturak sortuko nituzke. Horretaz gain asteko artikulua sortuko nuke. --Pello, bota 14:53, 1 Uztaila 2006 (UTC)\nBien artean argiena iruditzen zait, lehen begiratuan datu interesgarri ematen dituena (eguna, kategoriak, urteurrenak, artikulutxo bat...) Zerbait aldatzekotan, izenburuen kolorea grisa izan beharrean, kolore alai eta biziagoa emango nioke, ad: Urteurrenak edo Urteurrenak --josugoni (hemen idatzi) 15:20, 26 Ekaina 2006 (UTC)\nItxura aldetik gehiago gustatzeaz gain, kategorietan zehar nabigatzeko errazagoa dela iruditzen zait. Hala ere, bi azalak ondo daudela ikusirik, ongi legoke, Barrieren azalean dauden bilaketa eta "bazenekien..." taula TXiKiren azalean jartzea --Aiol 10:34, 30 Ekaina 2006 (UTC)\nNik honegatik bozkatzen dut, nahiz eta Aiolek esan bezala ondo legoke zerbait hartzea Barriek egindakotik. -Theklan 23:44, 2 Uztaila 2006 (UTC)\nIruzkinak[aldatu iturburu kodea]


(«Kasimiro IV.a Poloniakoa» orritik birbideratua)\nLadislao II.a Bohemiakoa eta Hungariakoa\nElisabete Hungariakoarekin ezkondu zen, eta 13 seme-alaba izan zituzten. Haien semeetariko lau errege izan ziren: Ladislao II.a Bohemiakoa eta Hungariakoa, Hungariako eta Bohemiako errege; Joan I.a Alberto, Poloniako errege; Alexandro I.a Jagellon, Lituaniako duke handia eta Poloniako errege; eta Sigismundo I.a Zaharra, Poloniako erregea eta Lituaniako duke handia.\nAzken aldaketa 23 martxoa 2022(e)an, 17:43(e)tan\nOrriaren azken aldaketa: 23 martxoa 2022, 17:43.


Enpresa, sarea eta hizkuntzak: kontu bakarra ala bi kontu? | Teknopataren txokoa\n2011(e)ko azaroak 17 Kolaborazioak, Komunikazioa 10 iruzkin\nBertigo handia ematen dit inork ni zerbaitetan ‘aditu’ deitzeak, baina EMUNeko lagunak horretan tematu dira, eta egunotan abiatu duten hausnarketan parte hartzeko gonbite-eskaria luzatu didate. Enpresa pribatuek sarean izan beharko lituzketen hizkuntza irizpideen gainean hausnartzen ari dira Emunen, eta datozen asteotan saltsa hauetan mugitzen garen hainbat laguni eskatu digute gure ekarpentxoak egiteko.\nGaldera zehatza ere proposatu didate, gaia apur bat zentratzeko:\nGure erakunde edo enpresa sare sozialetan badago, zenbat kontu erabili? Bakarra bi hizkuntzatan? Bat hizkuntza bakoitzeko?\ngarrantzitsuena irudi, bideo edo doinu bat denean, aukera baldin badago euskarazko testu bakar batekin moldatu. “Hona gure etxe berria”, “Egun on”, “Zorionak”… baina baita “Karpeta gorria 10â‚¬”, “Disko berria salgai”\nIdeia bat izan dut: Orain artikulu hau kopiatu, beste nonbait itsatsi eta izugarri aberastuko naiz!\nEgizu lasai. Baina gogoratu nondik atera duzun argi esan behar duzula. Eta on egin!\nEstatu Batuetako FCC agentziak interneteko araudi berria onartu …\nTeknopatometroa #7: Norena da sarea?\nTelefonicako presidente Cesar Aliertak argi asko utzi zuen …\nAsier Sarasua\t2011(e)ko azaroak 17\nJoseba Kamio\t2011(e)ko azaroak 17\nEskerrik asko aipamenagatik Joxe. Kontu pare bat soilik nere aldetik. Kontu elebiduna denean, gaia ez da bakarrik ez-euskaldunei ulertuko ez dituzten mezuak ez helaraztea, baizik eta EUSKALDUNAK EZ AZTORATZEA! Hau erabat ahaztuta daukagu. Bakea piskat eman behar diegu euskaldunei behingoan. Bestela, kontu elebidunekin euskarari ikusgarritasuna ematen zaion kontu hori erradikalki baztertuko nuke, ez soilik twitterren, baita hedabideetan ere. Ikusgarritasuna ematea bai, baina ez jario/eduki elebidun baten bidez. Bestetik, hizkuntzak resonantzia kulturala dakar aldean, eta, horrenbestez, eduki ezberdinak sortu behar dira edo sor daitezke euskarazko jarioan eta erdarazkoan. Aspektu hau kritikoa da nere ikuspegian, marketina interneten engagement delakoan oinarritzen delako (edukiak+elkarrizketa), ez posizionamenduan, off-line munduan gertatzen den bezala. Beraz, bai marketinaren aldetik baita soziolinguistikaren aldetik, bi kanaletara joko nuke nik oro har. Jakina, zure publiko bilatuak aukera ematen badizute, kanal bakarrera joko nuke, euskarazko kanal batera alegia, eta hor erdarazko mezuak ere bota daitezke bai, baina egoera hori praktikan eztabaidatik kanpo gelditzen zaigu, hautu argia delako eta ez dagoelako praktikan kudeaketa arazorik. Areago: mezua batzuk gazteleraz botatzea triangulatzeko aukera polita dira, hizkuntza aukeraketak berak hautu bital (politiko) bat ere badelako. Bestetik, ez ginake oso pertsona normalak izango inoiz hitzik ere erdaraz egingo ez bagenu. Online munduan aurrez aurreko komunikazioaren aspektu guztiak oso indartsuak dira, eta hor dagoen ikasgairik handiena zera da: zu zara mezua.\nBi -a eta ergatibo bat soberan, gutxienez. Erruki jauna!\ntxerra\t2011(e)ko azaroak 17\nOro har ados nago zurekin, Joxe. Baina zalantza bat dut: esaten duzu kontu bakarra izanez gero, lehenik mezua euskaraz idaztea eta gero gaztelaniaz. Eta hor sortu zait zalantza. Kontuan izanda, sare sozialetan lehendabizi agertzen dela azken mezua, horrek ez dio esuakarazko mezuari bisibilitatea kentzen? Ez litzateke alderantziz egin behar? Lehenik gaztelaniakoa eta gero euskarazkoa?\nTxerrak dioenarekin ados. Gure inguruan ere horixe aholkatu izan dugu: Twitterren bi mezu batera kaleratzekotan, lehenengo es eta gero eu (perfilean horixe ager dadin). Hala ere, bi mezuen artean denbora-tarte handia egon behar bada, hobeto lehenengo euskaraz kaleratzea eta euskarazko horren inguruan sortzea “saltsa” pixkat, eta orduetara (edo biharamonean) argitaratu gaztelaniazkoa (igarri dadila itzulpena dela, baina ez lehentasuna).\nDabid Martinez\t2011(e)ko azaroak 17\nNire ustez kontu bakar batera murriztu beharko genuke gure sare aktibitatea, euskaraz eta erdaraz bada ere.\nAdos nago iruzkinak errepikatu behar ez direla. Sinplea da, euskaraz ez dakien bati erdaraz egin eta kitto, guk horrela egiten dugu behintzat asoziazioetan… jarraitzaileak nolakoak diren jakin eta noizbehinka erdarazko mezu batzuk bota gehiengoa euskaraz egiten jarraituz. Edo adibidez Espainian egiten den kongresu batera baldin banoa, erdaraz tuiteatzen dut normalean (azkenean euskaraz egin nuen gehiena #lswc).\nKontua zera da, esparru euskaldunari edo erdalduna heldu nahi diogu? Erantzuna baldin baduzu, badakizu nola kudeatu.\nJoxek kontatutakoarekin sinplea da 😉\nPingback: Enpresa, sarea eta hizkuntzak: kontu bakarra ala bi kontu? - Sustatu.com\t2011(e)ko azaroak 17\nEdurne Gonzalez\t2011(e)ko azaroak 19\nOso interesgarria artikulua, Joxe.\nTxerrak eta Asierrek diotenaren harira, guk ere enpresa batean Joxek proposatzen duena jaso genuen irizpideetan, hau da, euskarazkoa tuita botatzea lehendabizi, hau Eusko Jaurlaritzaren gizarte-sareetako erabileren eta estiloaren gidak ere gomendatzen du. Hala ere, guztiz ados Asierrek dioenarekin, hau egitekotan gaztelaniazko tuita denbora batera egin behar da.\nPingback: Nolako marka, halako hizkuntza erabilera « burutÃ¼style\t2011(e)ko azaroak 21\nPingback: Enpresa, sarea eta hizkuntzak – zuzeu.com\t2011(e)ko azaroak 22\njoxe\t2011(e)ko azaroak 29\nEskerrik asko guztioi ekarpenengatik (eta barkatu erantzuteko horrenbeste denbora hartu izana!). Uste dut oso eztabaida interesgarria dela eta, erantzun egoki bakarra ez badago ere, gaiari buruzko hausnarketa egitea asko aurreratzea da, ezta?\n@Joseba: eskerrik asko azalpenengatik, orain askoz hobeto ulertzen dut zeure artikuluaren zentzua. Hedabideen kasuan oso barneratuta daukat hizkuntza bakarrarena, eta, ez dakit zergatik, interneteko kontu hauekin gehiago kostatzen zait. Esango nuke segun eta zer erakunde / hartzaile / bezero klase zaren/duzun, batzuetan ez dela erabaki erraza hizkuntza batean, bestean ala bietan aritzea. Bestela, euskaldunak ez aztoratzearekin (eta beste guztiarekin ere!).\n@txerra, @asier ulertzen dut euskara profilean ‘itsatsita’ geratzearren euskarazko mezua azkena izatea… zentzua du azaltzen duzuen moduan. Baina jarri mezuak nolabaiteko ‘berehalakotasunaz’ jasotzen dituenaren buruan (telefonorako aplikazio baten bidez, ordenagailuan ‘popup’ leihoen bidez… Lehenengoa gazteleraz botatzen badugu, (eta euskarazkoa horren errepikapena baino ez bada), euskarazkoa iristen denerako hartzaileak badu informazio hori, eta kasurik ere ez dio egingo…\n@dabid eta @edurne, mila esker loreengatik\nEdonola ere, ez dirudi erantzun errazeko galdera denik, e?\nEgoitz\t2011(e)ko abenduak 15\nNire ustez kontu bakar bat erabiltzea kudeatzeko erosoagoa da baina irakurlearentzat deserosoa.\nHizkuntza bakoitzarentzako kontu bat kudeatzea deserosoa da kudeatzailearentzat baina erosoa irakurlearentzat.\nBeraz, irakurlean pentsatzen badugu bigarren aukera da egokiena. Arazoa da honek denbora gehiago exigizen duela…\nPingback: #sarekohizkuntzak - Garaigoikoa\t2011(e)ko abenduak 15\nJoseba Kamio\t2011(e)ko abenduak 19\nhttp://www.searchenginejournal.com/how-to-manage-twitter-multi-language-accounts/37891/ via @robergutierrez\nPingback: Community Managerraren garrantzia erakunde baten hizkuntza erabileran - Tutti Frutti\t2012(e)ko urtarrilak 23


Carlos Castanedaren bibliografia — Eibar.ORG | Eibarko peoria\nHemen zaude: Hasiera / Blogak / Markos Zapiain / Carlos Castanedaren bibliografia\nCarlos Castanedaren bibliografia\nMarkos Zapiain 2016/11/01 10:50\nCarlos Cesar Salvador Arana Castañeda Burungaray Novoa, Carlos Castaneda gisa ezaguna, Cajamarcan jaio zen, Perun, 1925ean, eta AEBeko Los Angeles hil zen, 1998an, gibeleko minbiziak jota. Berak idatzitako hamabi liburu argitaratu dira (azkeneko biak post mortem):\n1-The Teachings of Don Juan: a Yaqui Way of Knowledge, 1968, Don Juanen irakaspenak: ezagutzeko bide yaki bat.\nKontagaia 1960ko udatik 1965ko uda arte luzatzen da. Peioteak (Don Juanek "mescalito" esaten dio, "meskaltxo"), deabruaren belarrak eta Don Juanek “little smoke” edo "humito" (euskaraz agian "ketxo") deritzon "psylocibe mexicana" onddoak eragindako haluzinazioen kontakizunek Castaneda ospetsu egin zuten garai hippy hartan.\n2-A Separate Reality: Further Conversations with Don Juan, 1971, Bereiziriko errealitate bat: elkarrizketa gehiago Don Juanekin.\nKontatzen dituen gertaerak 1968ko apiriletik 1970ko urrira artekoak dira. Hemen ere psikotropikoak gora eta behera. Drogak kari, lehenbiziko bi liburu horiek Argentinan, Eliza Amaren eraginez, debekatu egin ziren.\n3-Journey to Ixtlan: The Lessons of Don Juan, 1972, Bidaia Ixtlanera: Don Juanen ikasbideak.\nKontagaia 1960ko udatik 1971ko maiatza bitartean dago kokatua. FBIak milaka eta milaka folioko txostenak bildu ditu Castanedaz, idazlea bereziki kontrolagaitza den arren. Amerikar gazteak drogatzera bultzatzen omen ditu, eta Castaneda ez da John Lennon kaukasiarra, zeharo kontrolpean halaber, baizik eta AEBeko paperak berriki eskuratu dituen hegoamerikar beltzaran bat. FBIak idazleari gaztigua eman eta bere liburuetatik drogak desagerrarazteko exijituko dio. Bidaia Ixtlanera-z geroztik, berau barne, idazleak psikotropikoen garrantzia erlatibizatuko du. Castanedak ez zuen inoiz FBIaren presioaz idatzi edo berba egin. Haluzinogenoen garrantziaren erlatibizatze horretan, dena den, Castanedaren beraren izuak izango zuen zerikusirik, ikusita zenbat gaztek galtzen zuen burua psikotropikoak deskontrolatuki irensteagatik, bere liburuak akuilu edo aitzakia.\nBere hurrengo liburuetatik psikotropikoak zokoratzeko Castanedaren arrazoi esplizitua da Don Juanen ustez Castaneda zurrunegia zela bere logika razionala ezagutzeko bide onargarri bakartzat hartzeko orduan, tentelegia bere zientifismo unibertsitarioan, eta bere garunak eta pertzepzioak astindu gogor bat behar zutela defentsazko hesi horiek mugiarazteko. Hala ere, bestelako munduak ikusteko jende gehienak ez du psikotropikoen beharrik.\nNire ustez, kontuak kontu, Bidaia Ixtlanera da Castanedaren libururik ederrena.\n4-Tales of Power, 1973, Ahalaren ipuinak.\nKontagai dituen gertaerak 1971ko udazkenetik don Juan Matusekiko azken elkarketa artekoak dira, 1973an. Don Juanen lagun min Don Genarok pasadizo histrioniko gogoangarriak eragingo ditu. Doblea, bestea, bestaldeko bikia, ameste-gorputzaren gaia nabarmentzen hasten da; orobat Tonalaren eta Nagualaren arteko bereizketa.\n5-The Second Ring of Power, 1977, Ahalaren bigarren eraztuna.\nKontatzen du Don Juan Matusekin azkeneko aldiz egon ostean nola elkartzen den bere lagun aprendizekin.\n6-The Eagle's Gift, 1981, Arranoaren oparia.\nBere lagun aprendizekin jarraitzen du; eta gero bakarrik La Gordarekin.\n7-The Fire from Within, 1984, Barrualdeko sua.\nDon Juanen irakaspenak Bigarren Atentzio edo Atentzio Areagotuaz, Carlitosen eta Don Juanen azken elkarketa arte, 1973an.\n8-The Power of Silence: Further Lessons of Don Juan, 1987, Isiltasunaren ahala: Don Juanen ikasbide gehiago. Don Juanen irakaspenen “bihotz abstraktuak” kontatzen zaizkigu.\n9-The Art of Dreaming, 1993, Amesteko artea.\nAmets kontzientearen inguruko Don Juanen irakaspenak jasotzen ditu. Lokartzeko unean oharmena ez galtzea da kontua eta ametsean ohiko kontzientziari eustea. Lehenbiziko urteetan ametseko irudiak geldiarazten eta kontrolatzen ikasi beharra dago, ametsetako gauzen mugimendu eta desagertze lasterrak eragozten, ametsak berregiten. Gero, amets batetik beste amets baterako bidea aurkitzen ikasiko duzu eta bigarren ametsetik lehen ametsean esnatzen.\n10-Magical Passes: The Practical Wisdom of the Shamans of Ancient Mexico, 1998, Pase magikoak: Antzinako Mexikoko xamanen jakinduria praktikoa. Ohiko pertzepzioaren hesiak hausteko gorputz mugimendu zehatzen berri ematen digu.\n11-The Wheel of Time: Shamans of Ancient Mexico, Their Thoughts About Life, Death and the Universe, 1998, Denboraren gurpila: Antzinako Mexikoko xamanak, beren gogoetak bizitzaz, heriotzaz eta unibertsoaz. Lehen zortzi liburuetako aipamen hautatuak biltzen ditu.\n12-The Active Side of Infinity, 1999, Infinituaren alde aktiboa. Castanedaren bizitzako gertaera gogoangarriak. Gerlari aldartez bildutako oroitzapen albuma.


Orrialdeak Vs Taldeak Facebook-en — IMH\nOrrialdeak Vs Taldeak Facebook-en\nOrrialdeak Vs Taldeak Facebook-en Orain, orrialdeen eta profil pribatuen arteko ezberdintasunak ezagutu ostean, goazen ikustera zeintzuk ezberdintasun dauden Orrialdeen eta Taldeen artean, ea garbi geratzen zaigun bakoitzak zer eskaintzen duen. https://www.imh.eus/eu/imh/komunikazioa/dokumentazioa/facebook-sare-sozialak-erabiltzaile-eta-enpresentzat/10-facebook-enpresentzat-sare-sozialak-baliagarriak-al-dira-enpresentzat/orrialdeak-vs-taldeak-facebook-en https://www.imh.eus/@@site-logo/logo_web.png\nBehin Facebookeko gure profila daukagula, berehala ikusiko dugu Facebooken beste elementu batzuk daudela.\nProfil pertsonal batean bagaude, ikusten dugu lagun egin gaitezkeela, baina beste elementu batzuetan ikusiko dugu BAT EGIN dezakegula (taldeak) edota ZALE EGIN gaitezkeela (orrialdeak).\nZeintzuk dira orrialdeen eta taldeen arteko ezberdintasunak?\nTalde bateko kideak gara. Orrialde baten zaleak gara. Hemen dauzkagu ezberdintasunak:\nBertako kideen lankidetza sustatu taldearen helburuaren inguruan.\nInformazioa eman jarraitzaileei. Enpresak, markak, produktuak, erakundeak, irudi publikoak eta beste antolaketa batzuk.\nLehen EZ ziren bilatzaileetan indexatzen. Orain BAI.\nBilatzaileetan BAI daudela indexatuta.\nGure hasierako orrialdean taldean sartuta dagoen lagun batek idatzitakoak ikusten ditugu. Talde horretan geuk ere sartuta egon behar dugu.\nJarraitzaileen hasierako orrialdeetan orrialdearen administratzaileek idatzitakoak ikusten dira.\nGehienez 5.000 kide\nJarraitzaile kopuru mugagabea.\nLogo / Argazkiak\nBAI, baina bilduma bakarra, denak batera.\nBAI, karpetak sor daitezke\nHorma / Wall (*)\nEguneraketen bidez (barneko e-posta modukoak). Gaur egun gehiago ikusten dira.\nBlog RSS inportatu\nBAI, nahiz-eta gehiegirik ez\nTalde batean sartuta bazaude, zure hasierako orrialdean talde horretako zure lagunek idatzitakoak ikusiko dituzu soilik, ez dituzu edonork idatzitakoak ikusiko (nahiz-eta taldearen administratzailea izan).\nOrrialde baten administratzaile batek egoera eguneraketa bat, esteka bat, argazkiak, bideoren bat,... argitaratzen baditu orrialdearen horman, zuzenean jarraitzaileen hasierako orrialdeetan ikusiko da (taldeekin gertatzen ez den bezala). Ikusgarritasun handiagoa ematen die enpresek idatziei, eta erabiltzaileen aurrean garrantzi handiagoa dauka.\nFacebookeko orrialdeek estatistika orri txiki bat daukate, administratzaile gisa orrialdeari buruzko informazio baliagarria aurkitu dezazun: baja izan diren jarraitzaileak, ezagunagoa den herrialdeak, datu demografikoak, bisita kopurua, zenbat irakurri diren, elkarreraginak, idatziak,...\nGoogle bezalako bilatzaileetan gure posizioa hobetzen laguntzen digu. Orrialdearen izena ondo pentsatu.\nOrrialde baten jarraitzaileek ez dakite nork sortu duen orrialdea. Talde bateko kideek badakite taldea nork sortu duen, taldearen orrialdean ikusten baita.\nTalde baten administratzaileak bagara, eta taldearen horman idazten badugu, gure izenean egiten dugu, ez taldearen izenean. Orrialde baten administratzaileak bagara, eta orrialdearen horman idazten badugu, orrialdearen izenean egiten dugu, gure izena ez da inon ikusten.\nHitzordu bat publikatzen dugunean, gure jarraitzaileei ezin diegu mezu elektroniko bat bidali, euren hasierako orrialdean ikusiko dute.\nOrrialde batetik ezin diegu bidali mezu elektroniko bat gure jarraitzaile guztiei (talde batekin egiten dugun bezala). Egin dezakeguna eguneraketa bat bidaltzea da; ez da gauza bera eta jende askok ez ditu inoiz eguneraketak irakurtzen.\nTalde bat ezin dugu orrialde bihurtu, beraz, ezer sortu baino lehen, ondo pentsatu.\nTalde batean hitzordu bat sortu + iragarri + konpartitu + taldekide guztiei gonbidatu + mezu elektronikoak bidali ditzakegu.\nFacebookeko erabiltzaileentzat bakarrik daude ikusgai. Googlek zer edo zer indexatu dezake, baina gauza gutxi.\nEzin diogu aplikazio gehiagorik gehitu taldeari.\nKontu berriak dauden ikusteko, erabiltzaileek taldean sartu behar dute.